text:
O Bau Kila?
E tokona vakacava na iVolatabu na ka e ceuti ena gauna makawa?
E TIKO ena Bible Lands Museum e Jerusalemi e dua na vatu ceuti mai na 700-600 B.G.V. Na vatu qori e kau mai na dua na ibulubulu qaravatu e Epironi e Isireli. E ceuti kina na yatuvosa qo: “Me cudruvi Hagaf na luvena tagane o Hagav o Yahweh Sabaot.” E tokona vakacava na iVolatabu na ka e ceuti qori? E vakaraitaka ni kilai levu ena gauna vakaivolatabu na yaca ni Kalou o Jiova, e vakayagataki tale ga ena bula ni veisiga, e volai qori ena matanivola YHWH ena matanivola vakaIperiu. E laurai mada ga ena ibulubulu qori eso tale na ceuceu, e kilai kina ni o ira na dau soqoni se vuni ena qaravatu qori, era dauvola vakalevu na yaca ni Kalou ena lalaga vatu kei na so tale na yaca ni tamata e tiko kina na yaca ni Kalou.
Ena nona ivakamacala me baleta na ceuceu qori, e kaya o Dr. Rachel Nabulsi mai na University of Georgia: “E dua na ka bibi eda vulica ena kena vakayagataki vakalevu na yaca YHWH. . . . Eda kila ena volavola kei na ceuceu qori, ni bibi na yaca YHWH ena nodra bula e Isireli kei Juta.” Qori e tokona gona na iVolatabu, e volai kina vakavica vata na udolu na yaca ni Kalou, YHWH ena matanivola vakaIperiu. E dau vakayagataki ena levu na yaca ni tamata na yaca ni Kalou.
Na yaca e ceuti ena vatu “Yahweh Sabaot,” e kena ibalebale “Jiova ni lewe vuqa.” E kena irairai gona nira dau vakayagataka vakalevu ena gauna vakaivolatabu na icavuti “Jiova ni lewe vuqa,” sega ni yaca ni Kalou ga. Qori e tokona na matavosa e volai ena iVolatabu “Jiova ni lewe vuqa,” e volai vaka283 ena iVolatabu vakaIperiu, e laurai vakalevu ena ivola i Aisea, Jeremaia kei Sakaraia.


c: text/html

text:
IVOLA NI SOQONI–NODA BULA VAKARISITO KEI NA CAKACAKA VAKAITALATALA Noveba 2017
Vakatutu
Vakatutu ni Vale ni Vakatawa kei na vakavulica na ka dina me baleta na yaca ni Kalou. Vakayagataka na kena vakasama mo bulia kina nomu vakatutu.
IYAU MAI NA VOSA NI KALOU
“Vaqarai Jiova Moni Bula Tiko ga Kina”
Na cava na ibalebale ni vaqarai Jiova? Na cava eda vulica vei ira na Isireli era sega ni qarai Jiova?
NODA BULA VAKARISITO
Meda Maqosa Tiko ga ena Noda Cakacaka Vakaitalatala—Veisikovi Lesu
Ena vuavuaivinaka vakacava noda veisikovi lesu? Uqeti ira tiko ga mera tataleitaki, tiko noda isausau ena veisiko yadua, me dei ena noda vakasama qori.
IYAU MAI NA VOSA NI KALOU
Vuli ena Nomu Cala
Na italanoa kei Jona e vakaraitaka ni sega ni dau soro vei keda o Jiova, e namaka meda vuli kina.
NODA BULA VAKARISITO
Ka e Vulici ena iVola i Jona
Nida vakasamataka vakatitobu na italanoa kei Jona ena uqeti keda meda vosota na veika tawanamaki, meda vakadodonutaka na raicala ena cakacaka vakaitalatala, kei na yaga ni masu.
IYAU MAI NA VOSA NI KALOU
Na Cava e Vinakata Vei Keda o Jiova?
E veisemati vakacava na noda sokalou kei na noda veiwekani kei ira na tacida vakayalo?
IYAU MAI NA VOSA NI KALOU
Yadra Tiko Qai Ogaoga Vakayalo
E kena irairai ni na sega ni vakarusai Juta o Papiloni. Ia ena yaco dina na parofisai, vinakati gona vei Apakuki me wawa tiko ga
NODA BULA VAKARISITO
Yadra Tiko Qai Ogaoga Vakayalo ni Veisau na Kemu iTuvaki
Ni rawa ni vakaleqa na noda sokalou kei na noda veiwekani kei na Kalou o Jiova na veisau, eda na yadra qai ogaoga tiko ga vakacava vakayalo?

robotstxt: allowed

filter: keep


text:
Wase 51
Na veika sa vakatakilai vei Josefa Simici na Parofita, mai Tomuseni, Oaio, ena 20 ni Me, 1831. Era sa tekivu yacoyaco tiko mai ki Oaio ena gauna oqo ko ira na lewe ni lotu mai na veiyasana ena tokalau ka sa kilikili kina me vakarautaki na nodra mai vakatikori. Me vaka ni itavi oqo e nona ilesilesi vakatabakidua na bisopi me qarava, sa mani taro ivakasala kina ena vuku ni tikina oqo ko Bisopi Etuwate Patereji, a mani vakatataro kina vua na Turaga ko koya na Parofita.
1–8, Sa lesi ko Etuwate Patereji me vakataulewa ena wasei ni itavi veiqaravi kei na iyau; 9–12, Me ra caka dodonu na Yalododonu ka me ra votai vakatautauvata; 13–15, Me dua na nodra lololo ni bisopi, ka cakacakataki na veika sa votai vei ira me vaka na lawa ni Turaga; 16–20, Sa soli na vanua ko Oaio me ra toka vakawawa kina.
1 Vakatudaliga vei au, sa kaya na Turaga na nomu Kalou, ka’u na vosa mada vei aEtuwate Patereji na noqu tamata, ka dusimaki koya; ni sa dodonu sara me dusimaki ena sala me tauyavutaki ira kina na tamata oqo.
2 Ni sa dodonu sara me ra tauyavutaki me vaka na noqu alawa; kevaka e sega, era na muduki tani.
3 Me ia mada ko Etuwate Patereji na noqu tamata kei ira sa digitaka ko koya, ka’u sa vakadonuya koi au, me ra lesia vei ira na tamata oqo na nodra ivotavota, me avakatautauvata na tamata kecega me vaka na nona matavuvale, me vaka na ituvaki ni veika era dui sotava kei na veika era vinakata kei na nodra bgagadre.
4 Ia ni sa wasea oti ko Etuwate Patereji na noqu tamata na nona ivotavota e dua na tamata, me cakava na kena ivola me vakadeitaka kina na nona ivotavota, me na qai taura, io na dodonu kei na ivotavota vakawa oqori ena lotu, me yacova na gauna ena talaidredre kina ka kunei mai na domodra na lewe ni lotu ni sa sega ni kilikili, me vaka na lawa kei na aveiyalayalati ni lotu, me lewe ni lotu.
5 Ia kevaka ena talaidredre ka kunei ni sa sega ni kilikili me lewena na lotu, sa na sega vua na kaukauwa me kaya kina ni nona na veika sa vakatabuya vua na bisopi me baleti ira na dravudravua kei ira na vakaleqai tu ena noqu lotu; o koya sa na sega kina ni taura lesu tale na isolisoli, ia sa dodonu me na tudei tu ga vua na qele sa votai me nona.
6 Ia ena vakaoqo na kena vakadeitaki na ka kecega, me avaka na blawa ni vanua.
7 Ia na ka sa nodra na tamata oqo, me vakadeitaki ga vei ira na tamata oqo.
8 Kei na ailavo sa vo mai vei ira na tamata oqo—me dua na kena itini e digitaki vei ira na tamata oqo, io me dau kumuna na bilavo ka vakarautaka kina na kedra kakana kei na nodra isulu, me vaka na veika era vinakata ko ira na tamata oqo.
9 Ia me caka adodonu na tamata yadua, ka me tautauvata ga na tamata taucoko, io me tautauvata na ka era ciqoma, mo dou bduavata kina, me vaka au sa vakarota vei kemudou.
10 Ia na ka e nodra na tamata oqo me kakua ni tauri ka laki soli ki na dua atale na ivavakoso ena lotu.
11 Ia, kevaka e dua tale na ivavakoso ena lotu e taura na ilavo mai na ivavakoso oqo, me na qai sauma tale ki na ivavakoso ni lotu oqo me vaka na nodra veidinadinati;
12 Ia me na vakayacori na ka oqo mai vua na bisopi se na itini, ka na lesi mai na adomodra na lewe ni lotu.
13 Kei na dua tale, me na vakaduria na bisopi e dua na alololo ni lotu; ia na veika kece me vaka na ilavo kei na kakana sa sivia na ka e byaga vei ira na tamata oqo, me maroroi tiko e ligana na bisopi.
14 Ia me maroroya tale ga kina ki vua na ka sa ganiti koya, ka ganita na nona matavuvale, e na gauna sa qarava tiko kina na cakacaka oqo.
15 Ka sa vakaoqo na noqu solia vei ira na tamata oqo na galala me ra cokonaki ira me vaka na noqu alawa.
16 Kau sa vakatabuya vei ira na vanua aoqo me ra toka mada kina vakalailai, me yacova niu sa qai solia tale vei ira e dua na vanua koi Au na Turaga, ka vakaroti ira me ra lako yani kina;
17 Ia era sa sega ni kila na kena auwa kei na siga, ia laiva ga me ra cakacakataka na qele oqo me vaka ni ra na tawana tiko ena vuqa na yabaki, ia ena yaga sara tale ga vei ira.
18 Raica, oqo ena akena ivakaraitaki vua na noqu tamata ko Etuwate Patereji, me muria ena veivanua tale eso, ena lotu raraba.
19 Ia ko koya sa kunei ni sa yalodina, ka dodonu, ka adauveiqaravi vakavuku, ena curu ki na bmarau ni nona Turaga ka rawata na bula tawamudu.
20 Au sa kaya vakaidina vei kemudou, koi Au ko Jisu Karisito, o koya sa alako vakidacala mai, ena bauwa ko sa sega ni nanuma kina. Io ena yaco vakakina. Emeni.


text:
Ivakarau Solar
Na ivakarau ni Solar sa ikoya na bibi na ivakarau ni bula nei Matanisiga kei na iyaya ni vuravura, se vakaukaua. Na iyaya ka vuravura na matanisiga, na kena levu duadua e walu na veivuravura, vata kei na vo ni iyaya lalai, na dwarf veivuravura kei na yago lalai Solar. Na iyaya ka vuravura na matanisiga vakaukaua — na vula — e rua sa levu cake mai na vuravura lailai, Mercury. Na ivakarau ni Solar e tauyavutaka 4.6 billion yabaki sa oti mai na idre kabebe ena dua na tuwawa interstellar molecular o. Na iwiliwili levu ni ivakarau na sa tiko ena matanisiga, vata kei ira na vo ni na era tu ena Jupiter. Na va na veivuravura e loma, Mercury, Venus, Vuravura kei Aceni, o vakateresitieli veivuravura, na kena e oka taumada vatu kei kaukamea. Na va na veivuravura e tautuba tuwawa veivuravura, ni vakalailaitaka vakalevu cake na vakaitamera mai na vakateresitieli. Na rua na kena levu, o Jupiter kei Satuni, sai koya gasi tuwawa, ka lewena na ga i hydrogen kei eliumi; na rua na teqi veivuravura, Uranus kei Neptune, o ira aisi tuwawa, ni ra sa lewena tiko na veika eso ka sa levu sara na veika me baleta na vakawaicalataka e vakatauvatani kei na hydrogen kei na eliumi, kacivi volatiles, me vakataki wai, ammonia kei methane O ira kece na walu na veivuravura era sa voleka ni rauni vakaitamera ka lasu ena loma ni dua na gauna volekata na Disi ka vakatokai ecliptic. E tiko talega ena ivakarau ni Solar eso na iyaya lalai. Na asteroid beleti, ka koto kina na vakaitamera ni Aceni kei Jupiter, ka tu kina e so na iyaya, me vaka na veivuravura vakateresitieli, na vatu kei na kaukamea. Mai na Neptune nei vuravura na Kuiper beleti kei na veiseyaki Disi, na iwiliwili i iVakadewa-Neptunian iyaya era lewena vakalevu na ices, ka sega ni dua na iwiliwili vou nei sednoid. Ena loma ni populations oqo, eso na iyaya e veirauti na kena rounded ena nodra bibi ga vakataki ira, e dina ga ni sa vinaka cake na veivosaki me vaka e vuqa era na vakadinadinataka. Na iyaya vakaoqori e categorized me dwarf veivuravura. Vakatakila se ciqoma na dwarf veivuravura oka kina na asteroid (Ceres kei iVakadewa-Neptunian iyaya na Pluto kei Eris. Me ikuri ki na rua na iwasewase oqo, eso tale na yago lalai populations, oka kina na comet, centaur kei interplanetary kuvu, na ilakolako wale ga ni veiyasana. E ono na veivuravura, na ono na kena levu e rawa ni dwarf na veivuravura, kei na vuqa na yago lalai era kaukaua mai na setilaite vakayago, e vakavuqa ni vakatokai "vula" ni oti na vula. Na kena veivuravura e tautuba e ovici mai na veivuravura mama ni kuvu-ni-soso kei na iyaya lalai tale eso.


text:
World
Page: 4
Era mate e 41 ka levu era mavoa ena kena kama e dua na valenilotu va Karisito mai Ijipita. Levu vei ira era mate ga ena nodra sa veioso-oso ka sasaga ni vaqara bula mai ki tuba. Tukuni talega ni vica vei ira na mai leqa oqo era gone lalai. Rauta nira lewe 5000 era […]
Collins Injera dua vei ira na kilai levu ena buturara ni qito rakavi lewe yavitu, ka namaki tiko ena McDOnalds FIji COral Coast 7s ka na vakayacori tiko ena vula Janueri ni yabaki mai oqo (2023). Injera e karua tiko ena tutu ni ‘All time Leading Try Scorer’ ni World Seven Series. O koya e […]
85 na mita ena ruku ni veidelana ka vakatokai na Cappadocia , e davo koto kina e dua na koro vakaitamera ka nanumi ni a tawa se vakayagataki tu ena loma ni vica na udolu na yabaki sa oti. Na irairai ni veidelana ka vaka toka nai kuvukuvu ni dua na valenikuro era basika veitarataravi […]
Ni vo tiko ga e rua na macawa enai karua ni nodrau sota o Anthony Joshua kei Oleksandr Usyk ka namaki me dua na sota bula me vaka ni rau sa nanamaki ruarua tiko mai kina. Na jabeni ka turaga ni Ukrain yabaki 35 o Usyk e wasea ena mona livaliva na nona i yaloyalo […]
Era vakamuria tiko na sainitisi e dua na mate vou ka laurai tiko mai Jaina ena gauna oqo ka nanumi tiko ni dewa mai na manumanu kina tamata. E se bera ni dua e mate kina , ia sa laki vakavuna na kauwai kina Taiwan Centre for Disease Control me wadrava matua na veika sa […]
Na cauravou ka lewena na timi ni noda vanua ka wing ni Leicester o Nemani Nadolo e sa na biuta tiko na Premiership champions ka sa lai lewena na mata timi ni Waratahs ena Australian Super Rugby season ena vula ko veverueri . Ciqomi rawa ni turaga yabaki 34 qo e a sucu ena noda […]
Sa mai leqa na marama dau lagasere ka vakatokai tu me – Australian pop music icon Olivia Newton-John. A vakaraitaki talega ena iyaloyalo yavala me vaka na Grease kei na Xanadu.Sa yabaki 73 ni bera nona mai leqa oqo. Mai vakadewataka na itukutuku oqo na turaga na watina o John Easterling, ka tabaki talega ena […]
Vakilai ena veimatanitu mai Urope na tubu ni katakata ni draki kei na kena maca na vei uciwai. Qo sa laki vakavuna na kena vakamanini taki na vakayagataki ni wai. Mai Netherlands e laurai ni lutu saraga na ivakarau ni wai , me vaka e tabaki toka ena i taba oqo e ra. Uciwai na […]
Tekivu me sa vakaleleca na kakana na matanitu Ukaraine:pc-cnbc.com Sa dua na i kalawa levu e taura na matanitu o Ukaraine ena kena sa biubiu rawa mai na waqa ka usana tiko ma Valawa kei na Waiwai me rawa ni votai wavoki i na vei yasai vuravura. Ea mai tao tu na waqa ni usa […]
Taqea dredre na timi ni All Blacks nai i yaloyalo sa boroi tiko me baleti ratou ena nodratou druka yarayara voli mai ena vica na qito veitaravi sa oti qo. Na siqileti drokadroka ni timi niĀ Sauca Aferika e dau solia tu ga na bolebole vei ratou nai taukei ni siqileti loaloa, na All Blacks. […]


text:
TARO 7
Na Cava Meu Cakava Keu Vakasaurarataki Meu Veiyacovi?
CAVA O NA CAKAVA?
Vakasamataka mada na ituvaki qo: Erau se qai veitau voli ga me rua na vula o Heather kei Mike. Ia vaka ga erau sa veikilai tu ena nodrau bula taucoko. Erau dau vakauitukutuku qai veitalanoa tu me vica vata na aua ena talevoni. E totoka na nodrau dau veitalanoa! Ia qo sa sega ni via veitalanoa ga o Mike.
Erau dau veitauriliga tu ga e liu o Mike kei Heather, rau regu tale ga vakalailai. E vinakata o Heather me yala toka ga e kea. Ena yasana adua, e leqataka ke biuti koya o Mike o cei sa na qai vakamenemenei koya? Dua tale na ka e vakasamataka o Heather, ‘Keirau veivinakati kei Mike. . . ’
Ke o sa rawa ni veibuku o qai sotava e dua na ituvaki va ya, cava o na cakava?
VAKASAMA QAI VAKATULEWA!
Ke o lade mai na dua na vunikau o qai via vuka me vaka na manumanuvuka, o na sotava ga na leqa. Ena va tale ga qori ke o beca na lawa e vauca na itovo savasava. Kena ivakaraitaki: “Vakatabui kemuni mai na veiyacovi tawadodonu.”—1 Cesalonaika 4:3.
Na cava ena yaco ke o talaidredre ina ivakaro qori? E kaya na iVolatabu: “O koya e veiyacovi tawadodonu sa valavala ca sara tiko ga e yagona.” (1 Korinica 6:18) E dina vakacava qori?
Era raica na dauvakadidike ni levu na itabagone era veiyacovi ni se bera na vakamau era sotava e vica na leqa qo.
-
NUIQAWAQAWA. Era kaya e levu na itabagone era veiyacovi ni bera na vakamau, nira veivutunitaka na ka era cakava.
-
SEGA NA VEINUITAKI. Oti ga na nodrau veiyacovi e dua na cauravou kei na goneyalewa, rau sa na tekivu veinanuyaka, ‘O cei tale sa veiyacovi kei na noqu itau?’
-
RARAWA. Era vinakata e levu na goneyalewa mera taqomaki, sega ni vakayagataki ga. Levu na gauna, sa oti ga na kamica kei goneyalewa ena gauna erau veiyacovi oti kina kei na dua na cauravou.
-
Nanuma tiko: Ke o veiyacovi ni bera na vakamau, o sa vakalolovirataki iko ni o solia e dua na ka vakamareqeti. (Roma 1:24) E ka vakamareqeti na yagomu, kua gona ni solia vakaveitalia!
Vakadeitaka mo ‘vakatabui iko mai na veiyacovi tawadodonu.’ (1 Cesalonaika 4:3) Ke o vakawati ena dua na gauna, o rawa ni qai veiyacovi. O na marautaka sara vakalevu ena gauna qori, ni sega ni dua na ka mo leqataka se veivutunitaka. O na sega tale ga ni nuiqawaqawa me vaka era dau vakila o ira na veiyacovi ni bera na vakamau.—Vosa Vakaibalebale 7:22, 23; 1 Korinica 7:3.
CAVA O NANUMA?
-
Vakacava ena vinakata o koya e lomani iko dina mo rarawa se sotava na leqa?
-
Ena temaki iko beka o koya e kauaitaki iko dina mo cakava na ka ena vakaleqa nomu veiwekani kei na Kalou?—Iperiu 13:4.


text:
Feperueri 22-28
NIEMAIA 12-13
Sere 106 kei na Masu
iTekivu ni iVakamacala (Me kua ni sivia na 3 na miniti)
IYAU MAI NA VOSA NI KALOU
“Ka Eda Vulica Vei Niemaia”: (10 min.)
Nie 13:4-9—Cata na ilala ca (w13 15/8 4 ¶5-8)
Nie 13:15-21—Vakaliuca na veika vakayalo (w13 15/8 5-6 ¶13-15)
Nie 13:23-27—Taqomaka na veika eda kilai kina na lotu vaKarisito (w13 15/8 6-7 ¶16-18)
-
Vakekeli ena Vosa ni Kalou: (8 min.)
Nie 12:31—Ena vakacava na domo ni sere ni rua na matasere? (it-2-E 454 ¶1)
Nie 13:31b—Na cava e kerea o Niemaia me cakava o Jiova? (w11 1/2 14 ¶3-5)
Na cava au vulica me baleti Jiova ena wili iVolatabu ni macawa qo?
Na tikina cava au rawa ni vakayagataka ena cakacaka vakaitalatala?
-
Wili iVolatabu: Nie 12:1-26 (Me kua ni sivia na 4 na miniti)
GUMATUA ENA CAKACAKA VAKAITALATALA
iMatai ni Veisiko: (Me kua ni sivia na 2 na miniti) Solia na ivola ni veisureti ni iVakananumi vua e tataleitaki.
iMatai ni Veisiko: (Me kua ni sivia na 4 na miniti) Solia na ivola ni veisureti ni iVakananumi kei na Vale ni Vakatawa vua e taleitaka dina. Me dua na yavu ni veisikovi lesu.
Vuli iVolatabu: (Me kua ni sivia na 6 na miniti) Vakamacalataka vei gonevuli na iVakananumi ena ivola Kaya na iVolatabu, tabana e 206-208. O rawa ni vukei gonevuli me tiko tale ga kina.
NODA BULA VAKARISITO
Sere 5
“Sureti Ira Kece ena Yalava Mera Tiko ena iVakananumi!”: (15 min.) Mera vakaitavi na vakarorogo. Vakamacalataka na ka ena caka me tarai kece kina na mape ni ivavakoso. Ni veivosakitaki na “Tikina me Nanumi,” me saravi na vidio ni iVakananumi. Uqeti ira kece mera veisureti vakalevu, mera vakabulabulataka tale ga na tataleitaki era kunea. Me dua na vakatasuasua.
Vuli iVolatabu ni iVavakoso: ia wase 9 ¶14-24, railesuvi ena t. 82 (30 min.)
Railesuvi na ka e vulici qai vakamacalataka vakalekaleka na ka ena vulici ena macawa tarava (3 min.)
Sere 147 kei na Masu


text:
Wase 107
Na ivakatakila me baleta na Matabete, sa soli yani mai vei Josefa Simici na Parofita mai Katiladi e Oaio, rauta na Epereli ni 1835. E dina ni a volaitukutukutaki na iwase oqo ena 1835, e vakadeitaki ena itukutuku makawa ni levu na tikina mai na 60 ki na 100 e tukuni kina e dua na ivakatakila a soli yani mai vei Josefa Simici ena 11 ni Noveba, 1831. Na iwase oqo e semati ki na kena tauyavutaki na Kuoramu ni iApositolo Le Tinikarua ena Feperueri kei na Maji 1835. E rairai ni a solia na Parofita e matadra o ira era vakarau biubiu tiko ena 3 ni Me, 1835, ena imatai ni nodra ilakolako vakaulotu ni kuoramu.
1–6, E rua tiko na matabete: na Matabete i Melikiseteki kei na Matabete i Eroni; 7–12, O ira e tu vei ira na Matabete i Melikiseteki e tu vei ira na kaukauwa me ra veiqaravi ena veitutu kece ena Lotu; 13–17, Ena liutaka na Matabete i Eroni na matabisopi, ka nona itavi me qarava na cakacaka vakalotu rawa ni laurai; 18–20, Sa tu ki na Matabete i Melikiseteki na idola ni veivakalougatataki kece sara vakayalo; na Matabete i Eroni e koto kina na idola ni nodra veiqaravi na agilosi; 21–38, Era sa lewe ni kuoramu ni vakatulewa na Mataveiliutaki Taumada, na Le Tinikarua kei na Vitusagavulu, na nodra lewa me na tau ena duavata kei na dodonu; 39–52, Sa vakadewataki mai na ivakarau vakapeteriaki mai vei Atama me yaco vei Noa; 53–57, Era a soqoni vata yani na Yalododonu ena gauna e liu e Atama-onitai-Amani, ka rairai kina vei ira na Turaga; 58–67, Sa nodra itavi na Le Tinikarua me ra lesi ira ka vakataudeitaki ira na vakailesilesi ena Lotu; 68–76, Era turaganilewa kei Isireli ko ira na bisopi; 77–84, Era sa lewe ni mataveilewai cecere duadua ena lotu ko iratou na Mataveiliutaki Taumada kei iratou na Le Tinikarua; 85–100, Era sa lewa na nodra dui kuoramu na peresitedi ena matabete.
1 E tiko ena lotu e rua na matabete, na yacadrau na aMelikiseteki kei na bEroni, ka okati kina ko ira na Matabete i Livai.
2 Na cava e vakatokai kina na imatai me Matabete i Melikiseteki baleta ni o aMelikiseteki e dua na bete levu cecere vakaoqori.
3 Ni se bera na nona gauna a dau vakatokai tu me Matabete Tabu me vaka na aiVakarau ni Luve ni Kalou.
4 Ia ena vuku ni kena rokovi se avakarokorokotaki na yacai Koya sa Cecere Sara, me levei na kena dau cavuti wasoma na yacana, era sa mani vakatokayacataka kina na lewenilotu ena gauna makawa na matabete, vei Melikiseteki, se na Matabete i Melikiseteki.
5 Na vakaitutu se na vakailesilesi kece sara ena lotu era asema ga ki na matabete oqo.
6 Ia sa rua na iwasewase se iwasewase lelevu—e dua na Matabete i Melikiseteki, kei na kena ikarua na Eroni se na aMatabete i Livai.
7 Na itutu vaka aitalatala qase e tiki ni matabete i Melikiseteki.
8 Na Matabete i Melikiseteki e koto kina na dodonu ni mataveiliutaki, ka tiko kina na kaukauwa kei na adodonu ni veiliutaki ena veitutu kece sara ena lotu ena veitabagauna kecega e vuravura; me qarava na veika vakayalo.
9 Sa tu na dodonu vei iratou na aMataveiliutaki ni Matabete Levu, ena kena ivakarau vei Melikiseteki me ra veiqaravi ena veitutu kece sara ena lotu.
10 Ko ira na abete levu, ena ivakarau ni Matabete i Melikiseteki sa tu vei ira na bdodonu me ra veiqaravi ga ena nodra ilesilesi, ena ruku ni vakatulewa ni mataveiliutaki, ena qaravi ni veika vakayalo, ka vakatalega kina ena itutu vakaitalatala qase, bete (ena kena ivakarau vei Livai), ivakavuvuli, dikoni, kei na lewenilotu.
11 Sa tu na dodonu vua e dua na italatala qase me veiqaravi ena vukuna na bete levu ni sega ni tiko.
12 Na bete levu kei na italatala qase me rau qarava na cakacaka vakayalo, ka duavata kei na veiyalayalati ka vakakina na ivakaro ni lotu; ka sa tu vei rau na dodonu me rau veiqaravi ena veitutu kece oqo ena lotu ni sega ni tiko e dua na vakaitutu e levu cake.
13 Na ikarua ni matabete sa vakatokai na aMatabete i Eroni, ni a soli vei bEroni kei ira na nona kawa ena nodra veitabatamata kecega.
14 Na vuna e vakatokai kina me matabete e ra, ni sa asemati ga ki na matabete cecere, se na Matabete i Melikiseteki, ka tu kina na kaukauwa ena kena qaravi na veicakacaka vakalotu e laurai rawa.
15 Na amatabisopi e mataveiliutaki ni matabete oqo, ka tu kina na kena idola se na kena dodonu.
16 E sega ni dua na tamata e tu vua na dodonu vakalawa ki na itutu oqo, me taura na idola ni matabete oqo, vakavo kevaka e acoke dina sara ka ulumatua ena kawa i Eroni.
17 Ia na bete levu ena Matabete i Melikiseteki e tu vua na dodonu me veiqaravi ena veitutu lalai kece sara, ena rawa ni veiqaravi ena itutu vakabisopi kevaka sa sega ni dua na kawa dina i Eroni e kune, ia me kacivi, vakatikori, ka atabaki ki na kaukauwa oqori ena ligadratou na bMataveiliutaki ni Matabete i Melikiseteki.
18 Na kaukauwa kei na dodonu ni matabete cecere, se Matabete i Melikiseteki, sai koya me taura tu na aidola ni veivakalougatataki kece sara vakayalo ni lotu—
19 Me tu vua na dodonu me ciqoma na veika avuni ni matanitu vakalomalagi, me tadolavi vei ira ko lomalagi, ka ra na veimaliwai kei ira ena bsoqoni raraba kei na nona lotu na Ulumatua, io era na marautaka na nodra veimaliwai ka tiko ena iserau ni Kalou ko Tamada kei Jisu na cdauveivakaduavatataki ni veiyalayalati vou.
20 Na kaukauwa kei na dodonu ni matabete lailai, se Matabete i Eroni, sai koya me taura na aidola ni nodra veiqaravi na agilosi, ka qarava na bveicakacaka vakalotu e laurai rawa, na kosipeli volai, na nodra cpapitaiso na veivutuni me dbokoci kina na ivalavala ca, me vaka sa virikotori ena veiyalayalati kei na ivakaro.
21 Ia sa kilikili me ra tu na peresitedi, se na vakailesilesi ni vakatulewa ka vu mai kina, se lesi mai kina se mai vei ira era tabaki ki na veitutu ena matabete e rua oqo.
22 Eratou na digitaki mai na aMatabete i Melikiseteki, e tolu na Bete Levu bVakatulewa, eratou na digitaki mai vei ira na lewe ni matabete, lesi ka tabaki ki na itutu ko ya, eratou na qai ctokoni ena nodra veivakabauti, nodra yalodina, kei na nodra masumasu na lewenilotu; eratou na lewe ni kuoramu ni Mataveiliutaki ni Lotu.
23 Eratou sa kacivi na lewe ni matabose e atinikarua dauveisiko me biApositolo Le Tinikarua, se ivakadinadina digitaki ni yacai Karisito ki vuravura raraba—a ka oqo eratou sa duidui kina mai vei ira na vakailesilesi tale eso ni lotu ena nodratou itavi.
24 Ka ratou lewena e dua na kuoramu, ka sa tautauvata ga na kena kaukauwa kei na lewa kei iratou na peresitedi e lewe tolu ka tukuni e cake.
25 Era sa kacivi talega na aLe Vitusagavulu me ra vunautaka yani na kosipeli, ka me ra ivakadinadina digitaki vei ira na Matanitu Tani kei vuravura taucoko—a ka oqo era sa duidui kina mai vei ira na vakailesilesi tale eso ni lotu ena nodratou itavi.
26 Ka ratou na lewena e dua na kuoramu, ka tautauvata na kena dodonu kei na Tinikarua na ivakadinadina digitaki se iApositolo sa cavuti oti.
27 Ia na lewa kece e tau ena dua vei iratou na kuoramu oqo, e dodonu me ra domovata kece na lewena; io me ra vakadonuya kece na lewe ni kuoramu yadua na lewa e tau mai kina, me rawa ni tautauvata kina na kaukauwa kei na mana ni nodra lewa—
28 Ia kevaka era sa sega ni rawa ni tiko kece na lewe ni dua na kuoramu, sa na okati ga me kuoramu kevaka era lewe levu era sa tiko rawa—
29 Kevaka e sega ni vakakina, na lewa era tauca ena sega ni vakarokorokotaki sara me vaka na nodratou lewa na kuoramu ni peresitedi e lewe tolu ena gauna e liu, ka ratou a tabaki ena ivakarau vaka-Melikiseteki, ka ratou a tamata dodonu ka savasava.
30 Ia na ka sa lewai ena kuoramu kece oqo, se dua ga vei ira, sa kilikili me ia ena ayalododonu, ena yalosavasava, na yalo lokumi, na yalomalua kei na vosota vakadede, io ena vakabauta kei na bivalavala savasava, na vuku, kei na ivalavala malua, na vosota, kei na ivalavala vakalou, io me ia ena veilomani vakaveitacini kei na loloma uasivi;
31 Baleta ni sa yalataki tu, kevaka sa tiko vei ira na veika kece oqo, ena atubu cake tiko ga na nodra kila na Turaga.
32 Ia kevaka ena mani yaco me tau e dua na lewa sega ni dodonu mai na kuoramu oqo, me na qai kau cake me rogoci ena nodra soqoni raraba na veikuoramu, io ko ira na vakaitutu vakayalo ena lotu; ia kevaka e sega, sa na tudei ga na nodratou lewa.
33 Ia ko iratou na Le Tinikarua, eratou sa lewe ni Matabose e Cake ni Vakatulewa ka Dauveisiko, eratou sa veiqaravi ena yaca ni Turaga, ena nodratou vakatulewa na Mataveiliutaki ni Lotu, ka veitaudonui kei na lewa vakalomalagi; me ratou tara cake na lotu, ka vakataulewa ena kena cakacaka ena veimatanitu kecega; me liu vei ira na akai Matanitu Tani, ka qai tarava ko ira na Jiu.
34 Me ratou cakacaka na Vitusagavulu ena yaca ni Turaga, ena nodratou vakatulewa na Le aTinikarua se lewe ni matabose e cake dauveisiko, ena kena tarai cake na lotu ka vakataulewa ena kena cakacaka ena veimatanitu kecega; me liu vei ira na kai Matanitu Tani, qai muri vei ira na Jiu—
35 Ni ratou sa talai yani na Le Tinikarua, ka tu vei iratou na idola, me ratou dolava na katuba ni kena vunautaki na kosipeli i Jisu Karisito, ka me liu vei ira na kai Matanitu Tani, qai muri vei ira na Jiu—
36 Ko ira na amatabose e cake, ena veiteki kei Saioni, era na lewena e dua na kuoramu ka tautauvata na dodonu e tu kina ena kena cicivaki na lotu, ena lewa kece sara era vakatauca, ki na kuoramu ni mataveiliutaki, se na matabose e cake dauveisiko.
37 Na matabose e cake mai Saioni era lewena e dua na kuoramu ka tautauvata na dodonu e tu kina ena kena cicivaki na lotu, ena lewa kece sara era vakatauca ki na veimatabose ni Tinikarua ena veiteki kei Saioni.
38 Sa itavi ni matabose e cake dauveisiko me kere veivuke ki na aVitusagavulu, ena gauna era gadreva kina, me ra vakatawana na ilesilesi eso me baleta na kena vunautaki ka cakacakataki na kosipeli, ka me kua ni dua tale.
39 Sa itavi ni Le Tinikarua, ena veitabana lelevu kece ena lotu, me ra tabaki ira na aitalatala dauvunau, me vaka ena lesi vei ira ena ivakatakila—
40 Raica sa vakataudeitaki tu na kaukauwa ni ivakarau vakamatabete oqo me vakadewataka sobu mai ko tama vua na luvena, io na ivakarau oqo e nodra o ira era coke dina ni kawa digitaki, ka a caka vei ira na yalayala.
41 Na kaukauwa oqo a tauyavutaki ena gauna i aAtama, ka qai vakadewataki sobu tiko mai ena bveitabatamata me vakaoqo:
42 Mai vei Atama ki vei aSeci, ko koya a tabaki mai vei Atama ni sa yabaki onosagavulu kaciwa, ka vakalougatataki koya ni vo e tolu na yabaki me qai mate ko koya (Atama), ka taura kina na yalayala ni Kalou mai vei Tamana, ni nona kawa ena digitaki mai vua na Turaga, ka ni ra na maroroi tu me yacova na ivakataotioti kei vuravura;
43 Me vaka ni sa tamata auasivi sara ko koya (Seci), sa ucui tamana vinaka sara ena kena birairai, ka sa vaka kina me ucui tamana ena ka kecega, ka na kilai ga na kedrau duidui mai na nodrau yabaki ni bula.
44 A tabaki ko Inosi ena gauna sa yabaki dua na drau tolusagavulu kava ka vula va kina, mai na ligai Atama.
45 Sa kacivi Keinana mai na loma ni lekutu na Kalou ena ikavasagavulu ni nona yabaki; ka sa sotavi Atama ena nona ilakolako ki na vanua ko Setolamaka. Ia a sa yabaki walusagavulu kavitu ena gauna a tabaki kina.
46 Sa yabaki va na drau ciwasagavulu kaono ka siga vitu ko Meelelieli ena gauna a tabaki kina mai na ligai Atama, ka vakalougatataki koya talega kina.
47 Sa yabaki rua na drau ko Jereti ena gauna a tabaki kina mai na ligai Atama, ka vakalougatataki koya talega kina.
48 Sa yabaki ruasagavulu kalima ko aInoki ena gauna a tabaki kina mai na ligai Atama, ka sa yabaki onosagavulu kalima a qai vakalougatataki koya ko Atama.
49 Ka sa raica na Turaga ko koya, ka rau sa lako vata voli, Ka sa tikotiko ga e matana; ka sa alako vata voli kei na Kalou ena tolu na drau onosagavulu kalima na yabaki, ka sa yabaki va na drau tolusagavulu ena gauna e qai bkau cake bulabula kina.
50 Sa yabaki dua na drau ko aMecusela ena gauna e qai tabaki kina mai na ligai Atama.
51 Sa yabaki tolusagavulu karua ko Lemeki ena gauna a tabaki kina mai na ligai Seci.
52 Sa yabaki tini ko aNoa ena gauna a tabaki kina mai na ligai Mecusela.
53 A sa vo tiko e tolu na yabaki me mate ko Atama, sa qai kacivi iratou yani ko Seci, Inosi, Keinana, Meelelieli, Jereti, Inoki kei Mecusela, ko ira kece na abete levu, kei ira vata kaya na vo ni nona kawa era sa yalododonu, ki na buca ko bAtama-onitai-Amani, a sa tauca vei ira mai kea na iotioti ni nona veivakalougatataki.
54 A sa rairai vei ira na Turaga, a ra sa duri cake ka vakacaucautaki aAtama, a ra sa vakatokai koya ko bMaikeli na turaga levu, io na agilosi liu.
55 A sa vakalougatataki Atama ena vakacegu na Turaga, ka kaya vua: Au sa lesi iko mo kena ivakatekivu; ena tubu mai vei iko na veimatanitu e vuqa; ia ko sa nodra aturaga me sega ni mudu.
56 A sa tucake ko Atama ena kedra maliwa na ivavakoso; ka dina ga ni sa vakalairoro ena levu ni nona yabaki, ni sa vakasinaiti ena Yalo Tabu, sa aparofisaitaka na veika ena yacovi ira na nona kawa me yacova na iotioti ni itabatamata.
57 Sa volai tu na veika kece oqori ena ivola i Inoki, ka na qai vakadinadinataki ena kena gauna.
58 Raica sa nodra itavi tale ga na Le aTinikarua, me ra btabaki ira ka vakataudeitaki ira kece na vakailesilesi ena lotu, me duavata kei na ivakatakila ka kaya vakaoqo:
59 Ki na isoqosoqo lotu i Karisito ena vanua ko Saioni, me ikuri ni alawa ni lotu me baleta na cakacaka ni lotu—
60 Au sa kaya vakaidina vei kemudou, sa kaya na Turaga ni Lewevuqa, sa dodonu me ra tu na italatala qase avakatulewa me ra vakataulewa vei ira ena itutu vakaitalatala qase;
61 Ka vakakina ko ira na abete, me ra vakatulewa vei ira ena itutu vakabete;
62 Ka vakakina ko ira na ivakavuvuli me ra avakatulewa vei ira ena itutu vakaivakavuvuli, ena ivalavala vata, ka vakakina ena dikoni—
63 Ia, mai na dikoni ki na ivakavuvuli, mai na ivakavuvuli ki na bete, mai na bete ki na italatala qase, ena nodra ilesilesi yadua, me vaka na veiyalayalati kei na ivakaro ni lotu.
64 Sa qai tiko na Matabete Levu, sa cecere duadua vei ira kece.
65 O koya, sa dodonu kina me lesi e dua mai na Matabete Levu me vakatulewa ena vukudra na matabete, ka me vakatokai ko koya me Peresitedi ni Matabete Levu ni Lotu;
66 Se, ena dua tale na yacana na Bete Levu aVakatulewa ena Matabete Levu ni Lotu.
67 Sa tu vua na kaukauwa kei na lewa kece me vakayacori kina na cakacaka vakalotu kei na veivakalougatataki ena lotu, ena aveitabaki ni liga.
68 Ia, sa sega ni tautauvata kaya na ilesilesi vakabisopi; raica na abisopi sa ilesilesi me qarava na veika vakayago;
69 Ia me na digitaki e dua na bisopi mai ana Matabete Levu, vakavo kevaka e bcoke dina sara ni kawa i Eroni;
70 Ia kevaka e sega ni coke dina sara ni kawa i Eroni ena sega ni rawa ni soli vua na idola ni matabete ko ya.
71 Ia, sa rawa me vakatikori e dua na bete levu, ena kena ivakarau vaka-Melikiseteki, me baleta na kena qaravi na veika vakayago, ia ena vakatakila vua na nona itavi na Yalo, na vu ni ka dina;
72 Ka me aturaganilewa tale ga e Isireli, me qarava na cakacaka ni lotu, me lewai ira sa dau talaidredre ena ivakadinadina sa soli yani vua me vaka na lawa, me rau vukei koya na nona daunivakasala sa digitaka ko koya se ena qai digitaka mai vei ira na italatala qase ni lotu.
73 Oqo na nona itavi e dua na bisopi ka sega ni coke dina sara ni kawa i Eroni, ia sa tabaki ki na Matabete Levu ena kena ivakarau vaka-Melikiseteki.
74 Raica sa turaganilewa tale ga ko koya, io sa nodra turaganilewa na lewei Saioni, se ena iteki kei Saioni, se ena dua na taba ni lotu ka na vakatikori kina ena veiqaravi oqo, me yacova ni sa vakarabailevutaki na iyalayala kei Saioni ka sa yaco me ganita me ra tu eso tale na bisopi se turaganilewa e Saioni se ena so tale na vanua.
75 Ia ko ira kece ga sa lesi ki na itutu vakabisopi, era na vakayacora tale ga na itavi oqo.
76 Ia sa tu vua e dua na coke dina ni kawa i Eroni na dodonu vakalawa ki na mataveiliutaki ni matabete oqo, ki na aidola ni veiqaravi oqo, me cakacaka vakataki koya ena itutu vakabisopi, ka sega na nona daunivakasala, vakavo ena dua na kisi ka lewai kina e dua na Peresitedi ni Matabete Levu, ena kena ivakarau vaka-Melikiseteki, me dabe kina me vaka ni turaganilewa e Isireli.
77 Ia na lewa ka vakatauca e dua vei rau na matabose oqo, me duavata kei na ivakaro ka kaya vakaoqo:
78 Au sa kaya vakaidina tale vei kemudou, sa kilikili sara me kau cake ki na matabose ni lotu, vei iratou na aMataveiliutaki ni Matabete Levu, na veicakacaka bibi, kei na bkisi dredre kece ni lotu, kevaka e sega soti ni dodonu na ka sa lewa kina na bisopi se ko ira na turaganilewa.
79 Ia sa tu vei iratou na Mataveiliutaki ni matabose ni Matabete Levu na kaukauwa me ratou kacivi ira na bete levu tale eso, o ira sara mada ga na tinikarua, me ra veivuke vakadaunivakasala; ia sa tu na kaukauwa vei iratou na Mataveiliutaki ni Matabete Levu kei ira na nodratou ivukevuke, me ratou vakatauca na lewa ena vuku ni vakadinadina me vaka na lawa ni lotu.
80 Ia ni sa tau oti na lewa oqo sa na sega tale ni nanuma na Turaga; ni sai koya oqo na matabose cecere duadua ni lotu ni Kalou, ia sa na vakabau ga na lewa e vakatauca ena duidui ni vakasama, me baleta na veika vakayalo.
81 Na tamata kecega sa lewe ni lotu, sa vauci ena lewa ni matabose ni lotu oqo.
82 Ia kevaka sa talaidredre e dua na Peresitedi ni Matabete Levu, sa na lewai tale ga ena matabose levu ena lotu, io eratou na veivuke kina e tinikarua na daunivakasala mai na Matabete Levu;
83 Ia sa na vakabau ga na lewa eratou sa tauca ki uluna, ena duidui eso me baleti koya.
84 Sa macala e keri ni sa vauci na tamata kecega ena alewa dodonu kei na lawa ni Kalou, raica sa kilikili me vakayacori na ka kecega ena kena ivakarau dodonu, kei na vakarokoroko, me vaka na dina kei na dodonu.
85 Kei na dua tale, au sa kaya vakaidina vei kemudou, na itavi ni peresitedi ena itutu ni adikoni sai koya me na vakatulewa vei iratou na dikoni e le tinikarua, me bose vata kei ira, ka bvakavulici ira ena nodratou itavi, ka ra veivakatataki cake vakataki ira, me vaka sa virikotori ena veiyalayalati.
86 Ka sa vakatalega kina na nona itavi na peresitedi ena itutu ni aivakavuvuli sai koya me vakatulewa vei iratou na ivakavuvuli e le ruasagavulu kava, me bose vata kei ira, ka vakavulica vei ira na itavi ni nodra itutu me vaka sa virikotori ena veiyalayalati.
87 Sa itavi talega ni peresitedi ena Matabete i Eroni, me vakatulewa vei iratou na abete e le vasagavulu kawalu; me bose vata kei ira, ka vakavulica vei ira na itavi ni nodra itutu me vaka sa virikotori ena veiyalayalati—
88 Ia sa dodonu me abisopi ko koya na peresitedi oqo; ni oqo e dua na itavi ni matabete ko ya.
89 Sa nona itavi na peresitedi ena itutu vaka aitalatala qase, me vakatulewa vei iratou na italatala qase e le ciwasagavulu kaono, me bose vata kei ira, ka vakavulici ira me vaka sa virikotori ena veiyalayalati.
90 Na mataveiliutaki oqo e duatani mai na kena ena vitusagavulu, ka nakiti na ilesilesi oqo vei ira era sega ni la’ki avunau yani ki na veivanua e vuravura.
91 Kei na dua tale, na itavi ni Peresitedi ni itutu ni Matabete Levu sai koya me avakatulewa me baleta na lotu taucoko, ka me vakataki bMosese—
92 Raica, oqo na yalomatua; io, me adaurairai, bdauvakatakila, dauvakavakadewa, ka cparofita, ka tu vua na disolisoli kece ni Kalou ka solia vua na iliuliu ni lotu.
93 Ia me vaka na raivotu sa vakatakilai kina na ivakarau ena aVitusagavulu, sa dodonu me vitu na peresitedi me ra vakatulewa vei ira, me ra digitaki mai vei ira na lewe vitusagavulu;
94 Ia me dua vei iratou na lewe vitu na peresitedi oqori, me vakatulewa tiko vei iratou na lewe ono;
95 Ia ko iratou yadua na peresitedi e vitu oqori, me ratou digitaka e le vitusagavulu tale, ka me ratou dui kena iliuliu;
96 Kei na so tale na vitusagavulu me yacova yani ni sa vitu na le vitusagavulu, kevaka e gadrevi vakakina ena vuku ni cakacaka e tu me caka ena were ni vaini.
97 Ia me ratou lako yani na le vitusagavulu oqo ka avunau voli, io me liu vei ira na Matanitu Tani, qai muri vei ira na Jiu.
98 Ia ko ira na vo ni vakailesilesi ena lotu, ka ra sega ni Le Tinikarua, se na Vitusagavulu, e sega ni nodra itavi me ra lako yani vei ira na veimatanitu, ia me ra na lako yani kevaka ena gadrevi vakakina, e dina ga ni ra na taura tu beka e so na ilesilesi torocake sara ena lotu.
99 Ia, sa kilikili ki na tamata yadua me vulica na nona aitavi, io me vakayacora ena byalodina na itavi ni itutu sa lesi kina.
100 Ia ko koya sa avucesa, sa sega ni bdodonu me vakaitutu, io ko koya tale ga sa sega ni vulica me kila na nona itavi, ka sega ni vakadinadinataki ena nona cakacaka ni ganiti koya, sa sega tale ga ni kilikili me vakaitutu. A sa vakakina. Emeni.


text:
Maji 14-20
JOPE 1-5
Sere 89 kei na Masu
iTekivu ni iVakamacala (Me kua ni sivia na 3 na miniti)
IYAU MAI NA VOSA NI KALOU
“Yalodina Tiko ga o Jope ni Vakatovolei”: (10 min.)
[Me saravi na vidio iKau ni iVola i Jope.]
Jop 1:8-11
—Vakalewa o Setani na inaki ni yalodina i Jope (w11 15/5 17 ¶6-8; w09 15/4 3 ¶3-4)
Jop 2:2-5
—Vakalewa o Setani noda yalodina na tamata kece (w09 15/4 4 ¶6)
-
Vakekeli ena Vosa ni Kalou: (8 min.)
Jop 1:6; 2:1
—O cei e vakatarai me tu ena mata i Jiova? (w06 15/3 13 ¶6)
Jop 4:7, 18, 19
—Na lasu cava e tukuna o Elifasi me baleti Jope? (w14 15/3 13 ¶3; w05 15/9 26 ¶4-5; w95 15/2 27 ¶5-6)
Na cava au vulica me baleti Jiova ena wili iVolatabu ni macawa qo?
Na tikina cava au rawa ni vakayagataka ena cakacaka vakaitalatala?
-
Wili iVolatabu: Jop 4:1-21 (Me kua ni sivia na 4 na miniti)
GUMATUA ENA CAKACAKA VAKAITALATALA
iMatai ni Veisiko: wp16.2 waqana
—Me dua na yavu ni veisikovi lesu. (Me kua ni sivia na 2 na miniti)
Veisikovi Lesu: wp16.2 waqana
—Me dua na yavu ni veisiko e tarava. (Me kua ni sivia na 4 na miniti)
Vuli iVolatabu: fg lesoni 2 ¶2-3 (Me kua ni sivia na 6 na miniti)
NODA BULA VAKARISITO
Sere 88
Vorata na Veivakatovolei!: (15 min.) Mera vakaitavi na vakarorogo. Me saravi na vidio ena jw.org Vorata na Veivakatovolei! (Rai ena IVAKAVUVULI VAKAIVOLATABU > ITABAGONE..) Oti me tarogi qo: Na veivakatovolei cava era sotava na gone e koronivuli? Era na muria vakacava na ivakavuvuli ena Lako Yani 23:2? Na va na tikina cava ena uqeti ira mera vorata na veivakatovolei ra qai yalodina tiko ga? Sureti ira na itabagone mera tukuna eso na ka vinaka e yaco.
Vuli iVolatabu ni iVavakoso: ia wase 11 ¶1-11 (30 min.)
Railesuvi na ka e vulici qai vakamacalataka vakalekaleka na ka ena vulici ena macawa tarava (3 min.)
Sere 149 kei na Masu


text: 17 E vosa tale vei au o Jiova, e kaya:2 “O iko na luve ni tamata, mo tukuna e dua na vosa vakatautauvata kei na vosa vakaibalebale me baleta na vuvale ni Isireli.+3 Mo kaya, ‘Qo na ka e tukuna na Turaga Cecere Duadua o Jiova: “E lako yani i Lepanoni+ e dua na ikeli levu,+ e tiko na tabana lelevu babalavu, e levu na vutina, e duiroka, qai betia na sovu ni sitari.+4 E betia na sovuna me kauta ina vanua ni veivoli,* mani tea ena koro era tiko kina na dauveivoli.+5 E mani kauta eso na sorenikau ni vanua,+ e tea sara ena qele bulabula. E tea me vaka na vuniwilou ena bati ni wai levu.6 E tubu me vunivaini leka bulabula,+ e tubu i loma na drauna, e tubu tiko e rukuna na wakana. E mani dua na vunivaini, e vakatabana lalai, e tete na tabana.+7 “‘“E lako mai e dua tale na ikeli levu,+ e tiko na tabana lelevu babalavu.+ E qai sala totolo yani vua na waka ni vaini qo, e sala tani mai na vanua e tei toka kina, e tubu yani vua na drauna me vakasuasuataka.+8 E tei tu ena vanua vinaka ena bati ni wai levu, me tubu na tabana me vua, me dua na vunivaini totoka.”’+9 “Mo kaya, ‘Qo na ka e tukuna na Turaga Cecere Duadua o Jiova: “Vakacava, ena tubu vinaka? E dua ena kauta tani na wakana,+ me vakacacana na vuana, me malai na tabana?+ Ni sa rui madu, ena sega ni gadrevi me cavuivuvutaka e dua na liga kaukaua se dua na ilala levu.10 Ena tubu vinaka ni talaci? Ena sega ni malai kece ni liwava na cagi na tokalau? Ena malai ga ena vanua e tei toka kina.”’”11 E vosa tale vei au o Jiova, e kaya:12 “Yalovinaka, mo tukuna ina vuvale talaidredre, ‘Oni kila na ibalebale ni ka kece qo?’ Mo kaya, ‘Raica! E lako i Jerusalemi na tui Papiloni qai kauta na kena tui kei ira na kena turaga i Papiloni.+13 E kauta tale ga e dua na kawa vakatui,+ e veiyalayalati vata kei koya me bubului.+ E mani kauti ira na turaga ni vanua,+14 me vakalolovirataki kina na matanitu, me kua ni vakacerecerei, ena tiko ga na matanitu ni dei ena nona veiyalayalati.+15 Ia e qai talaidredre vua na tui+ ni talai ira na nona italai i Ijipita mera kauta mai na ose+ kei na dua na mataivalu levu.+ Vakacava, ena rawata kina e dua na ka? Ena drovaka na itotogi o koya e vakayacora qo? Ena dro bula ni beca na veiyalayalati?’+16 “‘“Niu bula dina tiko,” e kaya na Turaga Cecere Duadua o Jiova, “ena mate o koya e Papiloni, na vanua e tiko kina na tui* e buli koya* me tui, e sega ni dina ena nona bubului qai beca na nona veiyalayalati.+17 Na mataivalu kaukaua nei Fero kei na nona ilala sotia ena sega ni yaga ena ivalu,+ ni vakaduri na bai kei na bainivalu me vakamatea e levu.18 E sega ni dina o koya ena nona bubului qai beca na veiyalayalati. E yalayala oti* o koya, ia e vakayacora na ka kece qo, ena sega ni dro bula.”’19 “‘Ia qo na ka e kaya na Turaga Cecere Duadua o Jiova: “Niu bula dina tiko, au na sauma vua* na ca ni nona sega ni dina ena noqu bubului+ qai beca na noqu veiyalayalati.20 Au na balata vua na noqu lawa, ena coko ena noqu lawa ni vakasasa.+ Au na kauti koya i Papiloni, au na lewai koya e kea ni sega ni yalodina vei au.+21 Era na bale ena iseleiwau o ira kece na nona sotia era dro, o ira na bula era na veiseyaki ina veiyasana kece.*+ Oni na qai kila ni o yau o Jiova, au tukuna qori.”’+22 “‘Qo na ka e kaya na Turaga Cecere Duadua o Jiova: “Au na kauta na sovu ni sitari cecere+ meu tea, au na betia mai sovuna e dua na tabana malumu,+ au na tea sara ga ena dua na ulunivanua cecere qai rewaicake.+23 Au na tea ena ulunivanua cecere ni Isireli, ena tubu na tabana, ena vua, ena dua na sitari vakaitamera.* Era na tiko e rukuna na veimataqali manumanuvuka, era na vakaruru ena yaloyalo ni drauna.24 Era na qai kila na kau kece ni vanua ni o yau o Jiova, au vakalolovirataka na vunikau cecere, au vakacerecerea na kau lolovira,+ au vakamadutaka na kau drokadroka, au vakabulabulataka na kau malai.+ O yau o Jiova au tukuna, au vakayacora.”’”


text:
Vakasota o Jeremaia kei na parofita lasu o Enanaia (1-17)
28 Ena yabaki vata oya ni tekivu lewa o Tui Setekaia+ e Juta, ena ikava ni yabaki ena ikalima ni vula e vosa vei au ena vale i Jiova na parofita o Enanaia na luvei Asura mai Kipioni,+ e matadra na bete kei ira kece na tamata:2 “Qo na ka e tukuna o Jiova ni lewe vuqa* na Kalou ni Isireli, ‘Au na musuka na ivua nei tui Papiloni.+3 Ena loma ni rua na yabaki au na kauta lesu mai ina vanua qo na iyaya kece ni vale i Jiova e taura ena vanua qo o Tui Nepukanesa e Papiloni me kauta i Papiloni.’”+4 “‘Au na vakalesui Jekonaia+ mai na luvei Jioiakimi+ na tui Juta ena vanua qo kei ira kece na kau vakavesu mai Juta era lako i Papiloni,’+ e kaya o Jiova, ‘niu na musuka na ivua nei tui Papiloni.’”5 E kaya o Jeremaia na parofita vei Enanaia na parofita e matadra na bete kei ira kece na tamata era duri tu ena vale i Jiova.6 E kaya o Jeremaia na parofita: “Emeni!* Me cakava mada ga qo o Jiova! Me vakayacora mada ga o Jiova na nomu vosa o parofisaitaka me kauta lesu mai ina vanua qo na iyaya ni vale i Jiova kei ira kece na kau vakavesu i Papiloni!7 Yalovinaka, mo rogoca na vosa au tukuna qo e daligamu kei na daligadra kece na tamata.8 Ena gauna makawa era dau parofisaitaka na parofita era liu vei kedaru na ivalu, na ca, kei na matedewa ena yaco ina levu na vanua kei na veimatanitu qaqa.9 Ke parofisaitaka e dua na parofita na vakacegu qai yaco dina na vosa ni parofita qori, ena kilai ni tala dina mai na parofita qori o Jiova.”10 E taura sara o Enanaia na parofita na ivua mai na domo i Jeremaia na parofita qai musuka.+11 E mani kaya o Enanaia e matadra kece na tamata: “Qo na ka e tukuna o Jiova, ‘Au na musuka va qo na ivua nei Tui Nepukanesa e Papiloni mai na domodra na veivanua kece ena loma ni rua na yabaki.’”+ E lako sara yani o Jeremaia na parofita.12 Ni musuka oti o Enanaia na parofita na ivua mai na domo i Jeremaia na parofita, e qai tukuna na itukutuku qo o Jiova vei Jeremaia:13 “Mo lai tukuna vei Enanaia, ‘Qo na ka e kaya o Jiova: “O sa musuka na ivua kau,+ ia o na cakava na ivua kaukamea me kena isosomi.”14 Ni qo na ka e tukuna o Jiova ni lewe vuqa, na Kalou ni Isireli: “Au na biuta na ivua kaukamea e domodra na veivanua kece qo mera qaravi Tui Nepukanesa e Papiloni, mera qaravi koya.+ Au na solia mada ga vua na manumanu kila ni vanua.”’”+15 E kaya o Jeremaia na parofita vei Enanaia+ na parofita: “Mo rogoca mada Enanaia! E sega ni talai iko mai o Jiova, ia o uqeti ira na tamata qo mera nuitaka na ka lasu.+16 Qo na ka e tukuna o Jiova, ‘Raica! Au na kauti iko tani mai na delaniqele. O na mate ena yabaki qo ni o uqeta na talaidredre vei Jiova.’”+17 E mani mate o Enanaia na parofita ena yabaki oya ena ikavitu ni vula.


text:
Idonisia
ERA talanoataki eke na tacida yalomalumalumu era yaloqaqa ra qai yalodina tu ga ena 25 na yabaki e yaco voli kina na tiko yavavala vakapolitiki, veisei vakalotu, kei na nodra veivakabukani na italatala me vakatabui na nodra cakacaka vakavunau. Wilika na kena italanoa e dua na tacida tagane a tukuni me vakamatei, kei na nona veisau me lotu vaKarisito e dua na turaga e nodra boso tu e liu na daubasulawa. Wilika na kedrau italanoa vakaciriloloma na goneyalewa galu erau veitokani, rau qai kila e muri ni rau veitacini. Raica tale ga na vuavuaivinaka ni nodra vunautaka na itukutuku vinaka na tacida ena vanua e levu duadua kina e vuravura na Musolomani.
ENA IWASEWASE QO
iVakamacala Lekaleka kei Idonisia
Wilika na ivakamacala lekaleka ni vanua e vuravura e levu duadua na kena veiyatuyanuyanu.
Na Volitaki iSaluaki
E ivurevure levu ni ilavo ena ika16 ni senitiuri na isaluaki.
Au Via Tekivu Eke!
Era sotava na ituvaki dredre na painia mai Ositerelia ena gauna era tauyavutaka kina na cakacaka vakavunau.
iWalewale ni Vunau
E vakacudrui ira na meca ni ka dina e Idonisia na kakaburaki ena retio kei na ivunau e dau vakarogoi mai waqa.
Na iLawalawa na Bibelkring
Era vakabauta na lewe ni Bibelkring na ka era wilika ena nodra ivola na iVakadinadina i Jiova, ia sega ni dede sa basika ena kedra maliwa na rai vakatamata.
E Vakamareqeta na iYau Vakayalo
A rai tu o Thio Seng Bie nira butakoca na ilala dauvakacaca na nona iyaya ni vale, vakavo ga e dua na ka e talei cake mai na iyau tale eso.
Vuavuaivinaka na Vunau e West Java
Era qaseqasetaka na tacida na nodra cakacaka vakavunau ena gauna e vakatabui kina na noda ivola.
Veivakatovolei ena Gauna ni iValu
Era maqosataka eso na tacida donuya na iKarua ni iValu Levu na nodra vakayacora na ka era kerea na mataivalu ni Japani, ia era se tawaveitovaki tiko ga.
Painia Yaloqaqa
A vakatarogi qai vakarerei o André Elias ena 60 na yabaki e veiqaravi voli kina, ia e yalodina tu ga.
Yaco e Idonisia na Daukaulotu
Ena nodra veivuke na isevu ni daukaulotu era yaco yani e Idonisia, e tete totolo kina na cakacaka vakavunau.
Tete na Cakacaka ina Tokalau
Ena yaco beka na lomadra na italatala dauveitusaqati?
Yaco Mai Eso Tale na Daukaulotu
Sa qai vakadredretaki ga vakalevu na vunautaki ni itukutuku vinaka ena veiyabaki ni 1970.
E Ucui Sera Vinaka
A vakamalumalumutaki koya o Titi Koetin vua na watina qai vakalougatataki kina vakalevu.
Na Soqo Guiguilecavi Dredre
A sotavi e levu na ituvaki dredre, ia a vakayacori rawa na soqo ni 1963 e kena usutu “Everlasting Good News.”
Au Bula Mai na Nodra Veivorati na Kominisi
Sa keli rawa tu na ibulubulu i Ronald Jacka.
Painia Lavotaki me Limasagavulu Vakacaca na Yabaki
Ni veivakarerei e dua na italatala ni lotu Tawase ena 1964, a kaya, ‘Au na vakawabokotaki ira na iVakadinadina i Jiova e Manokwari!’ Vakacava a yaco dina na ka e kaya?
Veisau na Nodra Boso na Daubasulawa
A taroga na Dairekita ni Veivaqaqai: “Na cava mada na nodra cakacaka na iVakadinadina i Jiova e Idonisia?”
Gugumatua Tiko Ga
Na cava era tukuna kina eso: “O ira na iVakadinadina i Jiova era vaka na ivako”?
Era Sega ni Biuta na Soqoni Vata
Gauna e laveti kina na vakatatabu, e kaya e dua na vakailesilesi: “Na nomuni rejisitataki qo e sega ni solia vei kemuni na galala ni sokalou.”
Loloma vaKarisito ena Gauna ni Leqa Tubukoso
Sega ni bera nodra yavala na tacida ena gauna e kurea kina na tauni o Gunungsitoli e dua na uneune vakaitamera.
Keitou na Sega ni Cakitaka na Neitou Vakabauta
E nanuma lesu o Daniel Lokollo na veika e sotava ena nodra veitusaqati na ovisa ni valeniveivesu.
Veivakabulai na Talairawarawa!
Na nodra veivala na Musulomani kei na lotu vaKarisito e gauna dredre dina vei ira na tacida.
Vuavuaivinaka na Cakacaka
E tolu na veivakalougatataki era vakila na tacida ni laveti na vakatatabu.
Vakatakilai ena Doudou na Yaca i Jiova
Era valuta vakacava na tacida na veika e dau vakadredretaka mera vunau ena doudou?
Valenivolavola Vou ni Tabana
Tadola na yalava ni vunau vei ira era vaqara voli e dua na vanua mera lai veivuke kina.
Veivakurabuitaki na Veivakalougatataki i Jiova!
E veivakurabuitaki na nodra vakalougatataki na ivavakoso ena koro o Tugala Oyo, Idonisia.
Sa Dede Rau Qai Sota Tale!
Erau veitalatala e dua na veitacini didivara e Idonisia ni a soli e dua vei rau me lai susu ena dua tale na vuvale, ia rau qai sota tale ena vuku ni ka dina erau vulica.


text:
LIVING AS CHRISTIANS
Ka me Nanumi ena Soqo ni Veiwasewase
Eda dau vinakata me dusimaki keda noda lomana na Kalou kei ira na kainoda ena gauna ni soqo ni veiwasewase. (Mac 22:37-39) E vakamacalataki ena 1 Korinica 13:4-8 na ibalebale ni loloma: “Na loloma e vosovoso qai yalovinaka. . . . E sega ni cakava na ka e sega ni rakorako, e sega ni kauaitaka ga na ka e baleti koya, e sega ni cudrucudru. . . . E sega vakadua ni seavu na loloma.” Nida sarava na vidio Ka me Nanumi ena Soqo ni Veiwasewase, vakasamataka na sala eda rawa ni vakaraitaka kina noda lomani ira na tiko ena soqo.
EDA NA VAKARAITAKA VAKACAVA NA LOLOMA . . .
-
nida maroroi idabedabe?
-
ni vakarau tekivu na ivakatagi?
-
ena noda icili?
-
nida bole meda veivuke?


text:
Ena Oti na iTovo Kaukaua e Vuravura?
De dua sa vakayacori oti vei iko na itovo kaukaua se dua na lewe ni nomu vuvale. Na leqa qori e dau vakavu taqaya dina. E tukuni ni itovo kaukaua e “vaka e dua na mate sa tete e veiyasa i vuravura.” Raica mada eso na ivakaraitaki qo.
ITOVO KAUKAUA E VALE KEI NA KUCU: E kaya na Matabose kei Vuravura: “Dua mai na tolu na yalewa sa vakayacori vua na itovo kaukaua e vale se kucuvi.” E ka ni rarawa ni “dua mai na lima na yalewa e veiyasa i vuravura e kucuvi se sagai me vakayacori vua na ivalavala qori.”
BASULAWA: E tukuni ni sivia na 30,000 na ilala daubasulawa e Merika. Ena yasayasa vakaLatina mai Merika, e dua mai na veiyatolu na lewenivanua e lai ripotetaka ni vakayacori vua na itovo voravora.
LABA: Voleka ni le limanadrau na udolu era labati ena dua na gauna wale tiko ga qo, e lailai tale o ira na mate ena ivalu. E levu duadua na laba ena ceva kei Aferika kei Merika e Loma. E vakavataki se sivia na kedra iwiliwili na labati e veiyasa i vuravura ni vakatauvatani kei ira na labati ena rua na vanua qori. Dua na yabaki, e sivia na le 100,000 era labati ena yasayasa vakaLatina mai Merika, sivia na 50,000 mai Brazil. Vakacava ena oti na itovo kaukaua?
ENA OTI VAKACAVA NA ITOVO KAUKAUA?
Cava sa rui levu kina na itovo kaukaua? Qo eso na ka e laurai ni vakavuna qori. Kena imatai, na tiko yavavala ena vuku ni kena duidui na rawaka vakailavo kei na ivakarau ni bula. Kena ikarua, na levu ga ni nodra veibeci eso. Kena ikatolu, na vakayagataki ni alakaolo kei na wainimate gaga. Kena ikava, levu era sa vulica ga na itovo kaukaua nira se gone. Kena ikalima, era sega ni totogitaki na daubasulawa voravora.
Era sa saga eso na vanua me vakalailaitaki na basulawa. Kena ivakaraitaki, e tukuni ni lutu ena rauta na 80 na pasede na iwiliwili ni laba ena koro levu o São Paulo, mai Brazil ena tini na yabaki sa oti. Ia e se yaco tiko ga ena vanua qori eso tale na mataqali basulawa, sega tale ga ni se oti vakadua na laba. Ena qai oti ga vakacava na itovo kaukaua?
Ena qai oti ga na itovo kaukaua ke veisautaka na tamata nona rai kei na nona ivakarau. Na nona veisau e dua na tamata voravora e okati kina na nona biuta laivi na dokadoka, kocokoco, kei na yalo ni nanumi koya ga. Oti me qai saga me dauloloma, dauveidokai, dauveikauaitaki tale ga.
Cava ena uqeta e dua me veisautaka na nona itovo? Na ivakavuvuli vakaivolatabu. Kena ivakaraitaki:
-
“Qo na ibalebale ni noda lomana na Kalou, meda muria na nona ivunau.”—1 Joni 5:3.
-
“Na ibalebale ni rerevaki Jiova meda cata na ka ca.” *—Vosa Vakaibalebale 8:13.
Se mani voravora vakacava na nona itovo e dua, ena saga me veisau ke lomana na Kalou qai sega ni via vakacudrui koya. E sega ni vakarairai ga na veisauqori, ia ena veisau sara ga na ivakarau ni lomana kei na nona rai. Vakacava e rawa ni vakayacori dina na veisau va qori?
Rogoca mada na italanoa kei Alex , * a 19 na yabaki nona curu tu ena dua na valeniveivesu e Brazil ena vuku ni nona itovo voravora. A vulica na iVolatabu kei ira na iVakadinadina i Jiova, sa qai papitaiso me dua na iVakadinadina i Jiova ena yabaki 2000. Vakacava sa veisautaka dina na nona itovo voravora? Io, e veivutunitaka tale ga o Alex na ka ca kece e dau cakava. E kaya: “Au sa qai lomana qo na Kalou ni tarai au dina na nona veivosoti. Na levu ni noqu vakavinavinaka kei na noqu lomani Jiova e uqeti au sara ga meu veisautaka na noqu itovo.”
Dua tale na italanoa mai Brazil, e 15 na yabaki nona dua tu na daubasulawa voravora o César. E qai veisau vakacava? A sotavi ira na iVakadinadina i Jiova e valeniveivesu, mani vulica na iVolatabu. E kaya o César: “Au vakila ni sa qai vakainaki na noqu bula. Na ka au vulica e uqeti au meu lomana na Kalou, meu kua tale ga ni vakacudrui koya se vakararawataki koya niu lesuva noqu ivakarau ca. Au via vakaraitaka niu vakavinavinakataka na nona yalovinaka. Na noqu lomani koya kei na noqu rokovi koya e uqeti au meu veisautaka noqu itovo.”
Cava e vakaraitaka vei keda na italanoa ruarua qori? Io, na iVolatabu e rawa ni veisautaka na ivakarau ni rai. Ni sa veisau na rai, sa na qai veisau na itovo. (Efeso 4:23) E kaya o Alex a cavuti ena imatai ni italanoa: “Na ka au vulica ena iVolatabu e vaka na wai savasava, e vakasavasavataki au mai na vakanananu ca. Au kurabuitaka niu cakava rawa na veisau qori.” Io, e dau veivakasavasavataki na Vosa ni Kalou. Eda na vorata gona na ca ke da dau vakasamataka na ka eda wilika ena iVolatabu. (Efeso 5:26) Era vakadinadinataka qori eso era dau voravora qai kocokoco tu e liu, era sa veisau mera dau yalovinaka qai dauveiyaloni. (Roma 12:18) E vakacegui ira na nodra muria na ivakavuvuli vakaivolatabu.—Aisea 48:18.
Na cava era vakabauta kina na iVakadinadina i Jiova ena 240 na vanua ena veiyasa i vuravura ni na oti dina na itovo kaukaua? Sa laurai rawa tiko ena kedra maliwa na duavata kei na veilomani. Era vaka e dua na vuvale levu, dina ga ni duidui na matatamata era cavutu mai kina, duidui nodra ivakatagedegede ni bula kei na isususu. E rawa ga qori nira lomana na Kalou ra qai rokovi koya. (1 Pita 4:8) Na nodra ivakarau ni veimaliwai e vakadinadinataka ni rawa ni oti dina e vuravura na itovo kaukaua.
VAKARAU OTI NA ITOVO KAUKAUA!
E kaya na iVolatabu ni sa vakarau muduka na Kalou na itovo kaukaua. Sa sega ni caka rawa na itovo voravora ena vuravura qo. Sa na waraki ga “na siga ni lewa mera vakarusai kina o ira na sega ni doka na Kalou.” (2 Pita 3:5-7) Qori ena qai oti kina vakadua na nodra veivakalolomataki na tamata voravora. Eda kila vakacava ni na vakaotia na Kalou na itovo kaukaua?
E kaya na iVolatabu ni “cati ira kece era taleitaka na itovo kaukaua” na Kalou. (Same 11:5) E Kalou ni vakacegu kei na lewadodonu na Dauveibuli. (Same 33:5; 37:28) Qori na vuna ena vakarusai ira kina na tamata voravora.
Io, sa voleka sara na vuravura vou ni vakacegu. (Same 37:11; 72:14) Ia e tiko na ka mo cakava ke o via bula ena vuravura sa na sega kina na itovo kaukaua.
^ para. 12 O Jiova na yaca ni Kalou e tukuni ena iVolatabu.
^ para. 14 Sa veisau na yaca.


text:
Wase 135
Kacivaki ni nodrau vakamatei o Josefa Simici na Parofita kei na tuakana ko Airame Simici na Peteriaki, mai Kaceji, Ilinoi, ena 27 ni June 1844. A volai na itukutuku oqo ena mua ni itabataba ni Vunau kei na Veiyalayalati, ka sa voleka sara tiko ga ni vakarau tabaki ena gauna erau labati kina o Josefa kei Airame Simici.
1–2, Erau sa vakamatei ena Valeniveivesu mai Kaceji ko Josefa kei Airame; 3, Tusanaki na lagilagi kei na vuavuai vinaka ni nona bula na Parofita; 4–7, Sa vakadinadinataki ena nodrau dra tawacala na dina kei na vakalou ni cakacaka.
1 Me dregata na ivakadinadina ni ivola oqo kei na iVola i Momani, keitou sa tukuna kina na nodrau avakamatei ko bJosefa Simici na Parofita, kei Airame Simici na Peteriaki. Erau a lauvana ena valeniveivesu mai cKaceji, rauta na lima na kaloko ena yakavi ni ika 27 ni June 1844, mai vei ira e dua na ilawalawa vakaiyaragi—era qumuloa—e rauta ni ra lewe 150 ki na 200 na tamata. A lauvana e liu ko dAirame ka lutu vakamalua yani, e kailavaka: Au sa mate! A lade mai katubaleka ko Josefa ka lauvana mate kina, a kailavaka tiko: Noqu Turaga na noqu Kalou! Ia erau a qai laulauvana tale ni rau sa bale mate no, ena kena ivalavala vakaloloma, a lauti rau e ya va na gasau.
2 Koi rau ga na lewe rua erau a tiko vata kei rau ena rumu koya ena gauna o ya, sai aJoni Teila kei Wiladi Rusiate, e rua vei ira na Le Tinikarua; a vakamavoataki vakaca sara o koya e cavuti e liu ena va na gasau, ia a qai bula vinaka tale; ia ko koya e cavuti e muri a dro bula ena veivuke ni Kalou, ka sega mada ga ni bau dua na qara ena nona icurucuru.
3 Ko Josefa Simici na aParofita ka bDaurairai ni Turaga, sa cakava e levu cake na ka mai vei ira kecega na tamata era sa bula oti e vuravura, ka vakavo ga kina ko Jisu, me baleta na nodra vakabulai na tamata e vuravura. Ena loma wale ga ni ruasagavulu na yabaki, sa rawata kina vei keda na iVola i Momani, ka a vakadewataka ena isolisoli kei na kaukauwa ni Kalou, ka idewadewa ni kena tabaki ena rua na vanua lelevu; ka sa vakauta yani na ctaucoko ni kosipeli tawamudu ka tu e lomana, ki na yasai vuravura e va; sa ciqoma ka solia mai na ivakatakila kei na ivakaro ka lewena tu na ivola oqo na Vunau kei na Veiyalayalati, kei na vuqa tale na itukutuku veivakavukui kei na idusidusi me yaga vei ira na luve ni tamata; a soqoni ira vata e vica na udolu na Yalododonu Edaidai, tauyavutaka e dua na dkoro levu, ka biuta koto mai e dua na irogorogo kei na yaca ka na sega ni vakamatei rawa. A cecere na nona bula, ka cecere na nona mate e matana na Kalou kei ira na nona tamata; ia me vaka e vuqa vei ira na nona ilumuti na Turaga ena veigauna makawa, a dregata na nona ilesilesi kei na nona cakacaka ena nona edra; sa vakakina ko Airame na tuakana. Erau a duavata ena bula oqo, ka rau a sega ni veitawasei ni rau sa mate!
4 Ena nona lako ki Kaceji ko Josefa me la’ki soli koya ki na veika e kainaki ni vinakati vakalawa, ni vo tiko e rua se tolu na siga me labati, a kaya vakaoqo: “Au sa lako me vaka na alami sa la’ki vakamatei; ia au sa sega ni taqaya se yalolailai kina; raica au sa kila ena vu ni yaloqu, ni’u sa sega ni cala vua na Kalou se vei ira na tamata. Au sa mate ena noqu dodonu, ia ena qai tukuni vakaoqo ena vukuqu—a laulaba bulabula ko koya.”—Ena mataka vata ga ko ya ni sa vakarau lako ko Airame—me da kaya beka me laki vakamatei? Io, ni vaka dina kina—a wilika na veiparakaravu oqo, ni voleka ni oti na ikatinikarua ni wase ni Ica, ena iVola i Momani, ka mani lobika toka na drau ni pepa ko ya:
5 Ka sa yaco ni’u sa masu vua na Turaga me lomani ira na Matanitu Tani ena loloma soli wale, me tu kina vei ira na loloma uasivi. Ka sa yaco ni sa kaya vei au na Turaga: Kevaka e sega vei ira na loloma uasivi, sa sega ni dua na ka vei iko, ko sa yalodina tiko; o koya ena avakasavasavataki na nomu isulu. Ia ko na vakaukauwataki ni ko sa raica na nomu malumalumu, io mo dabeca kina na nomu tikina au sa vakarautaka ena vale nei Tamaqu. Ia oqo koi au … au sa vakamoce vei kemuni na Matanitu Tani, kei kemuni tale ga na wekaqu lomani, me yacova ni da na qai sota tale ena mata ni bitikotiko ni veilewai i Karisito, ia era na qai raica na tamata kecega ni sa savasava na noqu isulu ka sa sega ni tauva na nomuni dra. Erau sa mate yani na ca vola na itukutuku oqo, ia sa bula tu mai na nodrau ivakadinadina.
6 A yabaki vasagavulu kava ko Airame Simici ena vula ko Feperueri 1844, ia ko Josefa Simici a yabaki tolusagavulu kawalu ena vula ko Tiseba 1843; ia mai na gauna oqo ka lako yani ena volai na yacadrau vata kei ira era a vakamatei ena vuku ni nodra vakabauta vakalotu; ia ko ira era na wilika ena veimatanitu era na qai nanuma lesu ni iVola i Momani kei na ivola oqo ni Vunau kei na Veiyalayalati ni lotu, a dave kina na dra vinaka duadua ni ikatinikaciwa ni senijiuri me rawa kina na kena vakabulai e dua na vuravura sa ca tu; ia kevaka e rawa ni vakarusa na bukawaqa e dua na vunikau adrokadroka me vakalagilagi kina na Kalou, sa ka rawarawa sara me vakamai na kau madu me vakasavasavataki kina na were ni vaini sa ca tu. Erau a bula me rau rawata na lagilagi; erau mate me rau rawata na lagilagi; ka sa nodrau icocovi tawamudu na lagilagi. Ia ena daucavuti na yacadrau ena veitabatamata kecega me vaka na vatu talei vei ira era sa vakatabui.
7 Ia a sega ni dua na nodrau cala, me vaka sa dau vakadinadinataki e liu, ia erau a bala ga ki na valeniveivesu ena nodra inaki ca na dau vere, kei ira na tamata ca; ia na nodrau dra tawacala a vakadavei ena buturara ni vale ni veivesu mai Kaceji, sa dua na drega rabailevu ka dregati kina na “vakabauta vaka-Momani” ena sega na mataveilewai e vuravura me vakalasuya rawa, ia na nodrau dra tawacala ena takava na drotini ni Yasana ko Ilinoi, ena yalayala sega ni vakavotukanataki me vaka a boletaka na kena kovana, sa ivakadinadina ni dina ni kosipeli tawamudu ka na sega ni rawa ni vakacala ko vuravura taucoko; kei na nodrau dra tawacala ena kuila ni bula galala, ka vakakina ena yavu ni vakavulewa ni matanitu ko Amerika, sa mata ni moto ni Lotu i Jisu Karisito, ka na tatara na kena revurevu vakayalo e lomadra na tamata yalododonu ena veimatanitu kecega; ia na nodrau dra tawacala kei na nodra dra tawacala tale ga na tamata vakabauta era a vakamatei ena ruku ni aicabocabo ni soro ka a raica ko Joni, ena tagi vua na Turaga ni Lewevuqa me yacova ni sa sauma na dra oqori e vuravura. Emeni.


text:
Era Vakani e Levu ena Vukudra e Vica Ga
Ni bera na Lakosivia ena 32 G.V., a cakamana o Jisu, na kena duadua ga e volatukutukutaki ena va na Kosipeli.
Ena vuku ni cakamana qo, e tauyavutaka kina o Jisu e dua na ituvatuva e se muri tiko nikua.
-
E vakaroti ratou nona tisaipeli o Jisu me ratou vakani ira na ilala levu ena lima ga na madrai kei na rua na ika
-
E taura na madrai kei na ika o Jisu, ni masulaka oti e solia vei ratou nona tisaipeli, ratou qai veisoliyaka vei ira na ilala levu
-
E kurabuitaki ni vo tale na kakana. O Jisu e vakani ira na vica na udolu ni vakayagataka e vica ga na nona tisaipeli
-
E parofisaitaka o Jisu ni na vakarautaka ena iotioti ni veisiga qo e dua na ituvatuva me votai kina na “kakana” vakayalo “ena kena gauna donu.”—Mac 24:45
-
Ena 1919, e lesia o Jisu na “dauveiqaravi yalodina e vuku,” qo e dua na ilawalawa lailai lumuti me vakania na nona “lewenivuvale”
-
Ni vakayagataka na ilawalawa lailai qo, e muria kina o Jisu na ituvatuva ga a tekivuna ena imatai ni senitiuri
Au na vakaraitaka vakacava niu kila qai doka na ituvatuva e vakayagataka tiko o Jisu me veivakani kina vakayalo?


text:
ULUTAGA LEVU | NA IVOLA E SEGA NI KAWABOKO RAWA
Sega ni Vuca Rawa
ITUVAKI LEQATAKI: Era vakayagataka vakalevu na kuta kei na kulinimanumanu na dauvola iVolatabu kei ira na lavetaka. * (2 Timoci 4:13) A rawa ni vakaleqa vakacava qori na maroroi ni iVolatabu?
E rawarawa ni kadresu na kuta, seavu na rokana, e malumalumu tale ga. Erau kaya o Richard Parkinson kei Stephen Quirke, erau dau dikeva na itukutuku makawa kei Ijipita: “E rawa ni vuca na kuta ni toso na gauna, lai vuki tale me wa se kuvu. Ke suasua na vanua e maroroi kina na kuta, e rawa ni tavukadiridiri se midra. Ke bulu na kuta, e rawa ni kania na kalavo kei na manumanu lalai tale eso.” Eso na kuta e ca totolo ni sa sivia tale na rarama se katakata ena vanua e maroroi tu kina.
E kaukaua mai na kuta na kulinimanumanu, ia e rawa ni ca ke sega ni maroroi vinaka se biu ena vanua e katakata se rarama sivia. * Era dau taleitaka tale ga na kulinimanumanu na manumanu lalai. Sa rauta mera sega ni yacova mai na noda gauna qo e levu na ivolatukutuku makawa. Ke a vakaleqa na maroroi ni iVolatabu na vica na ka eda sa raica oti, eda na sega ni wilika rawa nikua na kena itukutuku.
MAROROI NI IVOLATABU: E vakaroti na tui ena nodra lawa na Jiu me “vola vakataki koya ena dua na ivola na ilavelave ni Lawa qo,” oya na imatai ni lima na ivola ena iVolatabu. (Vakarua 17:18) Na levu ni ivolavivigi era lavetaka na kenadau, e kune kina na iVolatabu ena valenisoro e Isireli taucoko ena imatai ni senitiuri G.V., yaco sara ina veivanua yawa me vakataki Masitonia! (Luke 4:16, 17; Cakacaka 17:11) Era maroroi vakacava eso na ivolavivigi makawa me yacova mai na noda gauna qo?
E kaya e dua na dauvakadidike ni Veiyalayalati Vou o Philip W. Comfort: “Era kilai na Jiu ena nodra dau maroroya ena saqa na ivolavivigi ni iVolatabu.” Era tomana voli mai na lotu vaKarisito na ivakarau qori. Sa rauta mera kune eso na ivolavivigi makawa ni iVolatabu ena vanua mamaca, saqa qele, rumu buto, kei na qaravatu.
KENA YAGA: Sa tu nikua e vica vata na udolu na ivolavivigi ni iVolatabu, eso sa sivia na 2,000 na yabaki na kena maroroi voli mai. Sega tale ni dua na ivola makawa me maroroi vakadede tu na kena ivolavivigi.


text:
NA VALE NI VAKATAWA Tiseba 2015 | O Rawa ni Kila Vinaka na iVolatabu
O bau vaqaqa, ‘Cava e dredre kina me kilai vinaka na iVolatabu?’
ULUTAGA LEVU
Cava Mo Kila Vinaka Kina na iVolatabu?
Levu era doka na ivola tabu qo ia era sega ni kila na kena yaga vei ira.
ULUTAGA LEVU
iVola me Kilai Vinaka
Va na itukutuku e vakadinadinataka ni dodonu me kilai vinaka na iVolatabu.
ULUTAGA LEVU
iVukevuke me Kilai Vinaka Kina na iVolatabu
Ke volai na iVolatabu meda kila vinaka, na cava e vinakati tale kina na veivuke me kilai vinaka kina?
Ena Oti na Veivakaisini?
Vakacava era vakamuai iko tani na dauniveivakaisini mai na veika vakapolitiki, lotu, se veika vakabisinisi?
O Bau Kila?
Era lako i Jerusalemi na Jiu “mai na veimatanitu kece e ruku i lomalagi” ena Penitiko 33 G.V.? Era vakaicili e vei na Jiu ena nodra soqo e Jerusalemi?
E iMatai ni Tui Tabu o Pita?
Na cava e vakaibalebaletaka o Jisu ni tukuna: “O iko o Pita, au na tauyavutaka na noqu lotu ena vatu qo”?
RA TAROGA NA DAUWILIWILI
Na Cava e Cala Kina na iValavala e Dau Vakayacori ena Kirisimasi?
Ke tauyavutaki mada ga na ivalavala e dau vakayacori ena Kirisimasi mai na lotu butobuto, kena ibalebale ya me kua ni muri?
Saumi na Taro Vakaivolatabu
Na cava e vakadonui ira kina na dau taleitaka na ka dina na Kalou?
So Tale na Ka
E Duavata na ka Vakasaenisi kei na iVolatabu?
E cala na ka vakasaenisi ena iVolatabu?


text:
WASE 11
“Meda Rokova Kece na Vakawati”
“Mo marautaka mada ga na yalewa o vakawatitaka mai na gauna o se cauravou kina.”—VOSA VAKAIBALEBALE 5:18.
1, 2. Na taro cava eda na veivosakitaka, cava na vuna?
O VAKAWATI? Ke vaka kina, o marautaka tiko se vakilai tiko na leqa? Drau se veivolekati tiko ga? O vosota tiko beka na duiyaloyalo ena nomu bula vakawati, o qai sega ni marautaka? Ke vaka kina, o na rairai rarawataka na kena sa vaka me luluqa na ivau ni nomudrau vakawati. Ni o lotu vaKarisito o qai lomani Jiova, o na vinakata me vakalagilagi o koya ena nomu vakawati. O na rairai nuiqawaqawataka qai vakamosia na yalomu na ituvaki o sotava tiko ena gauna qo. Ia kua ni nanuma ni sega ni rawa ni wali.
2 Eso na lotu vaKarisito ivakaraitaki vinaka era a sega ni veivolekati tu kei watidra ena dua na gauna. Ia era qai saga mera vaqaqacotaka tale na ivau ni nodra vakawati. O na rawa ni lomavakacegu tale ga ena nomu vakawati. Ena sala cava?
TORO VOLEKA VUA NA KALOU KEI NA WATIMU
3, 4. Rau na veivolekati vakacava na veiwatini ke rau toro voleka vua na Kalou? Vakatauvatana.
3 O na veivolekati kei watimu ke o toro voleka vua na Kalou. Cava na vuna? Kena ivakaraitaki: Raitayaloyalotaka mada e dua na ulunivanua levu momoto. Dua na tagane e duri tu ena ruku ni ulunivanua ena noca, o yalewa ena ruku ni ulunivanua ena sauca. Erau se veiyawaki ni rau tekivu cabe, ia rau qai veivolekati ni rau sa voleka i cake. E veivakayaloqaqataki vakacava na ivakaraitaki qori?
4 Na nomu sasaga mo qaravi Jiova ena kena vinaka duadua, e rawa ni vakatauvatani ina kena sagai me cabeti e dua na ulunivanua. Ni o lomani Jiova, o sa na sasaga sara tiko ga vagumatua. Ke drau sa sega ni veivolekati vakaveiwatini, ena vaka ga nomudrau dui cabeta tiko na ulunivanua mai na rua na yasana. Na cava e yaco ni drau cabe tiko ga? E macala ni drau na veiyawaki toka ni se qai tekivu. Ia ni drau sasaga tiko ga mo drau yaco i delana se ni drau saga vagumatua mo drau toro voleka vua na Kalou, drau sa na veivolekati vakaveiwatini. Io, e bibi mo toro voleka vua na Kalou mo rawa ni qai toro voleka vei kemu isa. Ena rawa vakacava qori?
Nomudrau bulataka na vosa ni Kalou ena vaqaqacotaka nomudrau ivau ni vakawati
5. (a) Na cava e bibi me cakava e dua e vakawati me toro voleka kina vei watina vaka kina o Jiova? (b) Cava nona rai o Jiova me baleta na vakawati?
5 E bibi mo drau muria vakaveiwatini na ivakasala vakaivolatabu me baleta na vakawati. (Same 25:4; Aisea 48:17, 18) A vakavotuya na yapositolo o Paula e dua na tikina bibi ena nona ivakasala: “Meda rokova kece na vakawati.” (Iperiu 13:4) Na cava e vakaibalebaletaki e keri? Na vosa “rokova” e dusia e dua na ka e raici vakabibi qai talei. Qori sara ga na rai i Jiova me baleta na vakawati.
ME UQETI IKO NOMU LOMANI JIOVA DINA
6. Na cava e vakaraitaka na veitikina e yavolita na ivakasala i Paula me baleta na vakawati, cava e bibi kina me nanumi?
6 Ni drau qaravi Jiova, drau sa kila tiko vakaveiwatini ni vakawati e ka talei, e ka tabu tale ga. Ni o Jiova sara ga a tauyavutaka na vakawati. (Wilika Maciu 19:4-6.) Ni leqa tiko nomudrau bula vakawati, me kua wale ga ni uqeti kemudrau mo drau veilomani se veidokai nomudrau kila ni ka dokai na vakawati. Na cava ga ena uqeti kemudrau? Vakasamataka vinaka na ivakamacala i Paula me baleta na veidokai. E sega ni tukuna ga ni “ka dokai na vakawati” ia e kaya “meda rokova kece na vakawati.” Sega ni vakaraitaka tiko e keri o Paula na nona nanuma, ia e veiuqeti tiko ena ka me caka. * Nomu nanuma qori ena uqeti iko mo dokai watimu tale. Cava na vuna?
7. (a) Na ivakaro vakaivolatabu cava eda dau muria, cava na vuna? (b) E yaga vakacava noda talairawarawa?
7 Vakasamataka mada nomu rai me baleta eso tale na ivakaro vakaivolatabu me vaka na veivakatisaipelitaki kei na tiko ena soqoni. (Maciu 28:19; Iperiu 10:24, 25) Ena ka ni sasaga toka me muri ena so na gauna na ivakaro qori. De ra sega ni via vakarorogo na itaukeinivale se dredre nomu tiko ena soqoni ni sa rui veivakaocai na nomu cakacaka saumi. Ia o vunautaka tiko ga na itukutuku vinaka ni Matanitu ni Kalou o qai tiko ena gauna kece ni soqoni. Sega ni dua e tarovi iko oka kina o Setani! Na vuna? Nomu lomani Jiova e uqeti iko mo muria nona ivunau. (1 Joni 5:3) Cava na kena yaga? O na lomavakacegu, marau tale ga ke o vakaitavi ena cakacaka vakavunau o qai tiko ena soqoni baleta ni o cakava tiko na loma i Jiova. Qori ena vu ni veivakaukauataki vei iko. (Niemaia 8:10) Cava eda vulica eke?
8, 9. (a) Na cava ena uqeti keda meda doka na vakawati, cava na vuna? (b) Na cava eda na veivosakitaka qo?
8 Nomu lomani Jiova ena uqeti iko mo muria na ivakaro me baleta na cakacaka vakavunau kei na sosoqoni vata se mani vakacava na veika dredre o sotava. Ke dredre tale ga ena so na gauna mo muria na ivakaro vakaivolatabu ‘mo rokova na vakawati,’ nomu lomani Jiova ena uqeti iko mo talairawarawa kina. (Iperiu 13:4; Same 18:29; Dauvunau 5:4) Me vaka ga nomu vakalougatataki ni o vakaitavi ena cakacaka vakavunau kei na nomu tiko ena soqoni, o Jiova ena vakalougatataki iko tale ga ke o doka nomu vakawati.—1 Cesalonaika 1:3; Iperiu 6:10.
9 O na doka vakacava nomu vakawati? Kua ni cakava e dua na ka ena vakavuleqa. Ia saga mo vaqaqacotaka na kemudrau ivau vakaveiwatini.
CATA NA VOSA KEI NA IVALAVALA E BECI KINA NA VAKAWATI
10, 11. (a) Na ivalavala cava e beci kina na vakawati? (b) Na taro cava mo veivosakitaka kei watimu?
10 A kaya ena dua na gauna sa oti e dua na yalewa vakawati lotu vaKarisito: “Au kerea vei Jiova na kaukaua meu vosota.” Me vosota na cava? E tomana: “Dau rulaki au o watiqu. De sega ni laurai e yagoqu na mawena, ia e vakamawe tu e lomaqu na vosa mosimosi e dau tauca me vaka ‘O kauta mai na leqa!’ se ‘Sega na betemu!’” Na yalewa vakawati qori e tukuna tiko e dua na ka me kua ni vakawaleni, na tau ni vosa rogorogo ca ena bula vakawati.
11 E rarawataki dina ke rau dau veirulaki na veiwatini lotu vaKarisito, ni dredre me seavu na mosi e salavata mai! E beci na vakawati ke dau veiru e dua vei rau se o rau ruarua. Sa yaco tale tiko ga qo ena nomu vakawati? O na kila na isau ni taro qori ke o tarogi watimu ena yalomalumalumu, “E dau tarai iko vakacava na vosa au tauca?” Ke tukuna ni so na gauna e vakararawataki koya na ka o tukuna, ena daumaka mo veisautaka nomu ivalavala me rawa ni vinaka kina nomudrau veimaliwai.—Kalatia 5:15; wilika Efeso 4:31.
12. Ena tawayaga vakacava nona sokalou e dua?
12 Mo dau qarauna na vosa o cavuta vei watimu ni rawa ni vinaka se vakaleqai kina nomu veiwekani kei Jiova. E tukuna na iVolatabu: “Ke dua e nanuma ni sa qarava tiko na Kalou ena iqaraqaravi e vakadonuya o koya ia e sega ni lewa vinaka na yamena, e vakaisina tiko ga na lomana, e tawayaga tale ga nona lotu.” (Jemesa 1:26) Na vosa o cavuta e dodonu me salavata kei na nomu sokalou. Eso beka era kaya ni sega ni bibi na veika e yaco tiko e vale, bibi ga ke o sa qarava tiko na Kalou. Ia na iVolatabu e vakacala qori. Ke va ya noda nanuma, eda sa vakaisini keda tiko ga, e dodonu me dau kauaitaki na ka e yaco e vale. (Wilika 1 Pita 3:7.) O na rairai maqosa ena so na ka o qai gumatua kina, ia ke o dau vakararawataki watimu ena vosa mosimosi, o sa beca tiko na ituvatuva ni vakawati qai ka wale nomu qaravi Jiova.
13. Ena vakararawataki watina vakacava na kena isa?
13 Mera qarauna tale ga na vakawati mera kua ni vakararawataki watidra ena so mada ga na ka lalai. Qo e rua na kena ivakaraitaki: iMatai, dua na yalewa itubutubu le dua e dau qirita e dua na tagane vakawati lotu vaKarisito ena ivavakoso me kere ivakasala vua qai dau balavu nodrau veivosaki. iKarua, e dua na tagane lotu vaKarisito dawai erau dau cakacaka vakavunau vakalevu e veimacawa kei na dua na yalewa vakawati lotu vaKarisito. O rau na vakawati rau tukuni ena ivakaraitaki qo ena rairai vinaka na inaki ni ka rau cakava, ia na cava e nodrau rai na kedrau isa? E kaya e dua na yalewa vakawati e sotava na ituvaki va ya: “E ca vei au niu raici watiqu ni kauaitaka vakalevu e dua tale na taciqu vaKarisito qai levu na gauna e vakayagataka vua. Au nanuma kina ni sega na betequ.”
14. (a) Na cava e vakabibitaki me baleta na vakawati ena Vakatekivu 2:24? (b) Na taro cava meda taroga?
14 Sa macala ga nira na rarawa eso na vakawati wili kina o koya sa tukuni mai cake ni yaco na ituvaki va ya ena bula vakawati. Era beca na kedra isa na ivakasala vakalou me baleta na vakawati: “Ena biuti tamana . . . kei tinana o tagane, ena kabiti watina.” (Vakatekivu 2:24) Era na dokai ira tiko ga nodra itubutubu na vakawati, ia e bibi cake nodra itavi vakalou vei ira na watidra. O ira na vakawati era lomani ira tale ga na tacidra vakayalo, ia vakalevu sara nodra kauaitaki watidra. Ena yaco na leqa ena vakawati ke sa sivia tale na gauna e vakayagataka e dua e vakawati vua e dua e sega ni watina se rau sa rui veivolekati tale. E vu tale beka ga ni leqa ena nomu vakawati na ituvaki qori? E vinaka mo taroga, ‘Au dau kauaitaki watiqu, au lomani koya, au qai solia vua na gauna e dodonu meu vakayagataka vua?’
15. Me vaka e tukuni ena Maciu 5:28, na cava e rerevaki kina mera vakaraitaka na lotu vaKarisito vakawati vua e dua tale na mataqali veitaleitaki e dodonu ga me vakaraitaki vei watidra?
Maciu 5:28) Era vakayacora sara na ivalavala e beci kina na vakawati. Meda veivosakitaka mada na ka e tukuna o Paula me baleta na tikina qo.15 E rivarivabitaki ke dua na lotu vaKarisito vakawati e sa dau lai kauaitaka tale vakasivia e dua e sega ni kena isa. Ka ni rarawa ni so era veivinakati kei na dua e sega ni watidra ni sa sivia tale nodrau veivolekati. (
“ME KUA . . . NI VAKADUKADUKALITAKI NA IMOCEMOCE NI VAKAWATI”
16. Na cava na ivakasala i Paula me baleta na vakawati?
16 Ni veivakasalataki oti ga o Paula “meda rokova kece na vakawati,” e kaya tale: “me kua . . . ni vakadukadukalitaki na imocemoce ni vakawati, ni na lewai ira na dau veiyacovi tawadodonu kei ira na veibutakoci na Kalou.” (Iperiu 13:4) E vakayagataka o Paula na vosa “imocemoce ni vakawati” me dusia na veiyacovi. E sega ni “vakadukadukalitaki” na nodrau veiyacovi e rua erau vakamau, ia e savasava. Era muria gona na lotu vaKarisito na ivakasala: “Mo marautaka mada ga na yalewa o vakawatitaka mai na gauna o se cauravou kina.”—Vosa Vakaibalebale 5:18.
17. (a) Cava me kua ni muria kina na lotu vaKarisito na rai ni vuravura me baleta na veibutakoci? (b) Eda na vakatotomuri Jope vakacava?
17 O ira na veiyacovi kei ira e sega ni watidra era beca na lawa savasava i Jiova. Levu nikua era vakadonuya na veibutakoci. Ia me kua ni va ya nodra rai na lotu vaKarisito. Era kila ni “na lewai ira na dau veiyacovi tawadodonu kei ira na veibutakoci na Kalou,” sega ni tamata. (Iperiu 10:31; 12:29) Era na muria ga na lotu vaKarisito na rai i Jiova me baleta na veibutakoci. (Wilika Roma 12:9.) Nanuma na vosa i Jope na peteriaki: “Au sa veiyalayalati oti kei na mataqu.” (Jope 31:1) Mera kua ni coriti tale ga ena veibutakoci na lotu vaKarisito, era na qarauna na ka era raica ra qai sega ni domona e dua e sega ni watidra.—Raica na iKuri “Rai Vakaivolatabu me Baleta na Veisere kei na Veibiu.”
18. (a) Cava na rai i Jiova me baleta na veibutakoci? (b) Erau tautauvata vakacava na veibutakoci kei na qaravi matakau?
18 Na cava na rai i Jiova me baleta na veibutakoci? A vakatakilai na nona rai ena Lawa a soli vei Mosese. E Isireli, na veibutakoci kei na qaravi matakau erau okati vata kei na so tale na ivalavala e kena itotogi na mate. (Vunau ni Soro 20:2, 10) Erau tautauvata vakacava na veibutakoci kei na qaravi matakau? Na Isireli e qaravi matakau e beca nona veiyalayalati kei Jiova. O koya tale ga e veibutakoci e beca nona veidinadinati kei watina. E veivakaisini ruarua na ka rau cakava. (Lako Yani 19:5, 6; Vakarua 5:9; wilika Malakai 2:14.) O Jiova na Kalou daudina qai nuitaki, e okati rau qori me rau tamata ca.—Same 33:4.
19. Na cava me cata kina e dua na veibutakoci, cava na vuna?
19 Eda sa sega ni vauci ena Lawa a soli vei Mosese. Ia eda na cata na veibutakoci nida kila ni a okati me cala bibi e Isireli makawa. Cava na vuna? Kena ivakatautauvata: O na curu beka ina dua na valenilotu, tekiduru, qai masuta na ivakatakarakara? O na kaya ‘Sega!’ Ena veisau beka na lomamu ke soli vei iko e dua na iwase ni ilavo levu? O na sauma tale ‘Sega!’ Na lotu vaKarisito dina e cata na qaravi matakau ni vakacudrui Jiova. Ena vakasama vata qori, ena cata tale ga na veibutakoci se mani vakacava sara nona temaki—ni sega ni via vakararawataki watina kei Jiova. (Same 51:1, 4; Kolosa 3:5) Meda kua sara ga ni cakava e dua na ka ena vakamarautaki Setani ia e beci kina o Jiova kei na ituvatuva dokai ni vakawati..
ME VAQAQACOTAKI NA IVAU NI VAKAWATI
20. Na cava e yaco ena so na vakawati? Vakatauvatana.
20 Me ikuri ni nomu cata na ivalavala e beci kina na vakawati, na cava o rawa ni cakava mo dokai watimu tale kina? Raitayaloyalotaka mada ni ituvatuva ni vakawati e vaka na vale. Vakasamataka tale ga na veika era vaka na iukuuku e rairai vinaka kina na vale qori, vaka na vosa vinaka kei na ivalavala e vakaraitaka na veinanumi kei na veidokai. Ke drau veivolekati, nomudrau vakawati ena vaka na vale e rairai vinaka qai taleitaki me gadivi ena vuku ni kena iukuuku. Era na yali vakamalua na iukuuku qori ke seavu nomudrau veilomani, nomudrau vakawati ena vaka ga na vale e vakavucesa na raica ni sega ni ukutaki. Ia ni o muria na ivakaro ni Kalou mo ‘rokova na vakawati,’ o na saga mo vakavinakataka na ituvaki qori. E dau yaga na vakavinakataki ni dua na ka e talei se mareqeti. Ena caka vakacava qori? E kaya na Vosa ni Kalou: “Na vuku ga e tara kina na vale, kei na yalomatua e vakataudeitaka. Na kilaka e oso kina na kena rumu ena veimataqali iyau mareqeti qai talei.” (Vosa Vakaibalebale 24:3, 4) Vakasamataka mada na kena yaga ena vakawati na vosa qori.
21. Ena vaqaqacotaki vakacava na ivau ni vakawati? (Raica tale ga na kato “ Ena Vaqaqacotaki Vakacava na iVau ni Vakawati?”)
21 Na vakabauta e dei, na loloma dina, kei na rerevaka na Kalou e okati vata kei na iyau talei ena kune ena vuvale mamarau. (Vosa Vakaibalebale 15:16, 17; 1 Pita 1:7) Ena dei na vakawati ena vuku ni veika talei qori. Ia ena tawani vakacava na veika talei ena veiloqi e tukuni ena vosa vakaibalebale? “Na kilaka.” Io, na bulataki ni kilaka ena iVolatabu ena veisautaka na ivakarau ni rai, ena uqeti rau na veiwatini me rau veilomani tale. (Roma 12:2; Filipai 1:9) Nomudrau dau dabe vata vakaveiwatini mo drau veivosakitaka e dua na tikina mai na iVolatabu, me vaka na tikinivolatabu e veisiga, se dua na iulutaga vakaivolatabu me baleta na vakawati mai Na Vale ni Vakatawa se Yadra! e vaka ga nomudrau vakaraica toka e dua na iukuuku ena rairai vinaka kina na vale. Kena uqeti kemudrau nomudrau lomani Jiova me bulataki ena nomudrau vakawati na ivakasala drau veivosakitaka, e vaka ga na kau ni iukuuku ina rumu ni nomu vale. E rawa ni vakasukai tale mai ena nomudrau vakawati na veika totoka drau dau marautaka tu e liu.
22. Ena vakamarautaki keda vakacava noda saga meda vaqaqacotaka na ivau ni vakawati?
22 Ena taura toka na gauna mera qai vakalesui yadudua mai ena vakawati na veika era vaka na iukuuku. Ia ke o cakava nomu itavi, ena vakamarautaki iko nomu kila ni o muria tiko na ivakaro vakaivolatabu: “Ni dau liu ena nomuni veirokorokovi.” (Roma 12:10; Same 147:11) Koya e bibi sara, o na tiko ga ena loloma ni Kalou ke o saga vagumatua mo doka nomu vakawati.
^ para. 6 E vakaraitaki ena veitikina yavolita ni ivakaro i Paula me baleta na vakawati e dua vei ira na nona vosa ni veivakadreti.—Iperiu 13:1-5.


text:
Marautaki Na Veitalanoa Kei Na Iliuliu Ni Matanitu
E vakaraitaka o Sakeasi Karavanua na mata ni tikina o Moturiki kina Bose ni Yasana o Lomaiviti ni ra marautaka na veitalanoa kei na turaga Paraiminisita o Voreqe Bainimarama.
Na iliuliu ni Matanitu o Voreqe Bainimarama kei ira na marama ni yasana o Lomaiviti ni oti nona lai dolava na Bose ni Yasana ka vakayacori e Nasova mai Levuka ena siga Vukelulu ena macawa oqo.
E vakaraitaka o Sakeasi Karavanua na mata ni tikina o Moturiki kina Bose ni Yasana o Lomaiviti ni ra marautaka na veitalanoa kei na turaga Paraiminisita o Voreqe Bainimarama.
Na veitalanoa ea vakayacori ena siga Vukelulu nai ka walu ni siga ni vula oqo nai matai ni siga ni Bose ni Yasana o Lomaiviti ka vakayacori e Nasova, mai Levuka, Ovalau.
Ni bera na veitalanoa, et tukuna ni ra a veivosakitaka tiko na mata na veiqaravi ni matanitu ena loma ni yasana koya sa oti kei ira era dans caka tiko.
Me baleta na gaunisala e tukuna ni sa qaravi tiko na kena vakavinakataki ka tukuni kivei ira ni na qaravi tiko e liu na gaunisala ka ra dau vakayagataki vakalevu.
Na kena qaravi na gaunisala ena tara taucoko na veiyanuyanu ena lomani yasana ka sa tiko rawa kina na gaunisala.
Ni tarogi me baleta na veiqaravi mai Moturiki e tukuna ni ka levu taudua e vakayacori tiko na kena vakadrodroi na wai kina veikoro.
E vakadeitaka ni sa yaco yani ki Moturiki na paipo ni wai ka takosotaki mai wai, ka sa vakau sara kina na rua na taqe ka tiko ena delana mai Nasesara.
Mai kea e tukuna ena qai vakadewataki sara na wai kina veikoro, ka sa qaravi tiko ena gauna oqo na vakadaberi ni paipo kina veivale.
Esa tiko na ituvatuva me na lai dolavi na taqe ni wai ena vula oqo.
Commentaires : [email protected]


text:
Wase 105
Na ivakatakila sa soli yani mai vei Josefa Simici na Parofita, ena bati ni Uciwai ko Fisigi mai Misuri, ena 22 ni June 1834. Ena nona veiliutaki na Parofita, era tayabe kina na Yalododonu mai Oaio kei na veivanua tale eso ki Misuri ena dua na ilakolako a qai vakatokai e muri me Keba kei Saioni. Na nodra inaki me ra na yadravi ira lesu yani na Yalododonu mai Misuri era a vakasavi ki na nodra vanua mai na Yasayasa vaka-Jekesoni. Era sa rere na kai Misuri era a vakacacani ira mada e liu na Yalododonu de na yaco mai na veivorati mai na Keba kei Saioni era sa mani kabai ira e liu eso na Yalododonu era vakaitikotiko ena Yasayasa vaka-Kilei, Misuri. Ni sa vakasuka na kovana mai Misuri na nona yalayala me tokoni ira na Yalododonu, a ciqoma kina o Josefa Simici na ivakatakila oqo.
1–5, Ena tara cake ko Saioni ena ivakarau ni lawa vakasilesitieli; 6–13, Yaraki vakalailai na vueti kei Saioni; 14–19, Ena vala na Turaga ena ivalu mai Saioni; 20–26, Me ra yalomatua ka kakua ni boletaka na nodra kaukauwa ko ira na Yalododonu ni ra sa soqoni vata tiko; 27–30, Me voli na qele mai Jekesoni kei na veiyasayasa volekata; 31–34, Me ra la’ki ciqoma na italatala qase e dua na nodra edaumeni ena vale ni Turaga e Katiladi; 35–37, Era na vakatabui ko ira na Yalododonu era sa kacivi ka digitaki; 38–41, Me ra vakarewataka na Yalododonu na tawake ni veisaututaki ki vuravura.
1 Au sa kaya vakaidina vei kemudou, oi kemudou sa soqoni vata mai mo dou kila na lomaqu me baleta na nodra avueti o ira na noqu tamata era sa vakararawataki tiko—
2 Raica, au sa kaya vei kemudou, kevaka era a sega ni atalaidredre tiko na noqu tamata, au vosa tiko me baleta na lotu ka sega ni tamata yadua, ke ra a sa vueti oti ena gauna oqo.
3 Ia raica, era se sega ni vulica me ra talairawarawa ki na veika au gadreva e ligadra, ia era sa sinai ena ivalavala kecega ni caka ca, ka ra sega ni awasea na veika era taukena, me vaka na ivalavala ni yalododonu, ki vei ira na dravudravua kei ira era vakaleqai tu ena kedra maliwa;
4 Ka ra sa sega ni aduavata me vaka na duavata e gadrevi ena lawa ni matanitu silesitieli;
5 Ena sega ni tarai cake rawa ko aSaioni bvakavo ga ena ivakavuvuli kei na clawa ni matanitu silesitieli; kevaka e sega, au na sega ni ciqomi koya.
6 A sa dodonu me ra avunauci na noqu tamata me yacova ni ra sa vulica me ra btalairawarawa, kevaka e dodonu me vakakina, me yaco oqori ena veika era sotava.
7 Au sega ni vosa tiko oqo me baleti ira era sa lesi me ra liutaki ira na noqu tamata, ko ira sa aliu vei ira na italatala qase ni noqu lotu, ni ra sa sega ni okati kece ki na cudruvi oqo ko ira oqori;
8 Ia au vosa tiko vei ira na lewe ni noqu lotu ena veivanua—sa lewe vuqa vei ira era na kaya: Sa evei na nodra Kalou? Raica, ena mai vakabulai ira ko koya ni ra sa leqa tu, ia kevaka e sega, tou na maroroya ga na nodatou ilavo ka kakua ni lako cake ki Saioni.
9 Ia, me vaka ni ra sa atalaidredre na noqu tamata, sa kilikili kina kei au me ra tei waraka vakalailai tale mada na noqu italatala qase na kena vueti ko Saioni—
10 Me rawa ni ra vakarau vakavinaka cake kina ko ira, ka me ra vakavulici vakavinaka sara na noqu tamata ena veika era sotava, ka kila vakavinaka cake na nodra aitavi, kei na veika au gadreva mai vei ira.
11 Ia ena sega ni rawa ni vakayacori na veika oqo me yacova ni ra sa avakaivotavota na noqu bitalatala qase ena kaukauwa mai lomalagi.
12 Ia raica, au sa vakarautaka tu e dua na edaumeni cecere kei na veivakalougatataki me na asovaraki vei ira, kevaka era sa yalodina tiko ka toso tikoga ena yalomalumalumu e mataqu.
13 O koya sa kilikili kina kei au me ra tei waraka mada vakalailai na noqu italatala qase, na kena vueti ko Saioni.
14 Ia raica, au sega ni gadreva vei ira me ra vala ena ivalu kei Saioni; ia me vaka au sa tukuna oti ena dua na ivakaro taumada, io kau na vakayacora—Ni’u na avala ena nomudou ivalu.
15 Raica, au sa tala yani na adauveivakarusai me vakarusai ira na noqu meca ka vakalala na nodra vanua; ia ena sega mada ni oti e vuqa na yabaki era sa na kawaboko sara me mudu kina na nodra vakadukadukalitaka na noqu vanua, io me mudu tale ga na nodra bvosa vakacacataka na yacaqu ena vanua au sa cvakatabuya me ra soqoni vata mai kina na noqu yalododonu.
16 Raica, au sa vakaroti Josefa Simici Lailai na noqu tamata, me tukuna vei ira na noqu atamata digitaki, io vei ira na noqu tamata ivalu, na noqu cauravou kei na uabula, me ra soqoni vata mai me baleta na nodra vueti na noqu tamata, io me ra talaraka sobu na nodra veivale cecere na noqu meca, ka vakasavi ira na kena bivakatawa;
17 Ia era sa sega ni muria na noqu vosa ko ira na noqu tamata digitaki.
18 Ia kevaka era tiko eso era a rogoca na noqu vosa, au sa vakarautaka tu e dua na veivakalougatataki kei na aedaumeni me baleti ira, kevaka era na yalodina tikoga.
19 Raica au sa rogoca na nodra masu, ka’u na vakadonuya na nodra isolisoli; ka sa kilikili kei au me ra lako vakayawa mai ki ke me vakatovolei kina na nodra avakabauta.
20 Ia oqo, au sa kaya vakaidina vei kemudou, e dua na ivakaro au sa solia vei kemudou, ko ira kecega era sa lako cake mai ki ke, ka rawa ni ra tiko ena veiyasana vakavolivolita, me ra tiko ga;
21 Ia ko ira era sega ni rawa ni tiko, ka tu na nodra matavuvale mai na tokalau, me ra tei tiko mada vakalailai, me vaka sa lewa vei ira ko Josefa na noqu tamata;
22 Ni’u na vakasalataki koya ena vuku ni ka oqo, ia na ka kecega sa lewa vei ira ko koya ena vakayacori.
23 Ia ko ira kece na noqu tamata era sa tiko ena veiyasana vakavolivolita, me ra yalodina, ka daumasu, ka yalomalumalumu vei au, ka me ra kakua sara ni vakatakila na veika au sa vakatakila vei ira, me yacova ni’u sa lewa vakayalomatua me vakatakilai.
24 Raica dou kakua ni tukuna na lewa, dou kakua ni aqaciqaciataka na vakabauta se na cakacaka veivakurabuitaki, ia dou vakasoqoni vata vakavinaka, na kena levu ga e rawa ena dua na yasana me vaka na ivakarau ni yalodra na tamata;
25 Ka raica dou na kune loloma soli wale ka vinakati e matadra, io dou na taqomaki ka tiko avakacegu, ni dou sa kaya tiko vei ira na tamata: Dou veilewai ka vakayacora na lewa dodonu ena vukui keitou me vaka na lawa, ka me vakadodonutaki na neitou cala.
26 Oqo, raica, au sa kaya vei kemudou na wekaqu, oqo na sala era na taleitaki kemudou kina na tamata, io ena yaco me ra lewe vuqa na amataivalu ni Isireli.
27 Kau na vakamalumalumutaka na lomadra na tamata, me vaka au a vakamalumalumutaka na lomana na aFero, ena veigauna eso, me yacova na gauna sa vakasoqoni ira vata kina na noqu tamata digitaki, ko Josefa Simici Lailai na noqu tamata, kei ira na noqu italatala qase, au sa lesia.
28 Raica me ra talai yani na tamata avuku me ra vakayacora na ka au sa vakarota me baleta na kena bvoli na qele kece ena yasayasa vaka-Jekesoni kei na veiyasayasa volekata.
29 Ni sa noqu lewa me voli na veivanua oqori; ia ni sa voli rawa me qai soli me ra taukena na noqu yalododonu me vaka na alawa ni vakatatabu au sa solia.
30 Ia ni sa voli oti na veivanua oqori, ena tawacala vei au na amataivalu ni Isireli ni ra tawana na nodra vanua, era a volia ena nodra ilavo, ka talaraka sobu na nodra veivale cecere na noqu meca ka tu kina, ka vakasavi ira tani na kena ivakatawa, io me ra bsauma vei ira na noqu meca ena vukuqu me yacova na ikatolu kei na ikava ni itabatamata vei ira era sa cati au.
31 Ia me ra lewe vuqa taumada na noqu mataivalu, ia me ra avakatabui mada e mataqu, me serau kina me vaka na matanisiga, ka makare me vaka na bvula, io me ka rerevaki sara na kena drotini vei ira na veimatanitu;
32 Me ra qai kila na veimatanitu e vuravura ka vakadinadinataka ni sa nona amatanitu na noda Kalou kei na nona Karisito na matanitu ko Saioni; o koya, me da bmuria sara na kena lawa.
33 Au sa kaya vakaidina vei kemudou, sa kilikili kei au me ra ciqoma na nodra aedaumeni mai lomalagi ena noqu vale ko ira sa liu vei ira na italatala qase ni noqu lotu, na noqu vale ka’u a vakarota me tara ena yacaqu ena vanua ko Katiladi.
34 Ia me vakayacori kece na veika au a vakarota me baleti Saioni kei na kena alawa, io ena gauna sa vueti oti kina.
35 A sa dua na siga ni aveikacivi, ia sa qai yaco mai na siga ni digidigi; io me ra digitaki ko ira sa bkilikili.
36 Ena qai vakatakilai vua na noqu tamata, ena domo ni Yalo, ko ira era sa adigitaki; ia era na bvakatabui;
37 Ia kevaka era sa muria tiko ga na ka sa avakaroti vei ira, era na vakaukauwataki me ra vakayacora na veika kece me baleti Saioni ni oti e vuqa na siga.
38 Au sa kaya tale vei kemudou, dou kerea na veisaututaki, raica dou kakua ni kerea wale ga vei ira sa yaviti kemudou, io vei ira kecega na tamata;
39 Dou vakarewataka na atawake ni bveisaututaki, ka kacivaka yani me yaco na veisaututaki ki na iyalayala kei vuravura;
40 Dou vakatura vei ira sa yaviti kemudou mo ni veisaututaki me vaka sa vakauqeti kemudou kina na domo ni Yalo sa tiko vei kemudou, raica ena vuavuai vinaka sara vei kemudou na ka akecega.
41 O koya, mo dou yalodina tiko ga; raica ka rogoca, aau na tiko ga vata kei kemudou me yacova na ivakataotioti. Ia ena vakakina. Emeni.


text:
RA TAROGA NA ITABAGONE
Na Cava Meu Kila me Baleta na Biu iTaba ena Internet?
Na levu ni nomu marautaka nomu gade, o via talanoataka sara ga vei ira na nomu itokani! O na cakava vakacava qori? O na
vakauta yadua vei ira na postcard?
imeli vei ira kece nomu itokani?
biu itaba ena internet?
Ni rau se itabagone o nomu tutu kei nomu bubu, a se rairai dau vakayagataki ga na postcard.
Ni rau se itabagone nomu itubutubu, de dua era sa imeli e levu.
Ia e levu na itabagone nikua era sa taleitaka na biu itaba ena internet. Ke o dau taleitaka tale ga mo biu itaba ena internet, e vakamacalataki ena ulutaga qo eso na leqa mo qarauna.
E yaga vakacava na biu itaba ena internet?
Totolo. “Na itaba e dua na sala totolo mera kila kina eso tale na levu ni noqu marautaka na noqu gade se na veika au cakava vata kei ira noqu itokani, baleta niu se marautaka tu ga sa biu sara na kena itaba.”—Melanie.
Rawarawa. “Keu via kila na ka me baleti ira noqu itokani, e rawarawa cake meu sara itaba ni veiveisau tu ga na itaba era biuta, e dredre tale na imeli.”—Jordan.
Sala vinaka ni veitaratara. “Era tu yawa eso na noqu itokani kei na wekaqu. Ke ra biu itaba wasoma, au qai raica wasoma na itaba, e vaka ga au raici ira tu e veisiga!”—Karen.
Cava na ca ni biu itaba ena internet?
Rivarivabitaki nomu bula. De dua e nomu inaki ga mo biu itaba, ia e rawa ni kilai ena itaba o biuta eso tale na ka me vaka na vanua o tiko kina. E kaya na website na Digital Trends: “Na itaba se itukutuku e dau biu ena internet e rawa ni vakatakila eso na itukutuku vuni. E rawa ni vakayagataka na itukutuku qori e dua e ca na nona inaki, se tu vua na porokaramu ni kompiuta e rawa ni vaqara kina na nona itikotiko e dua.”
Era rawa ni kila na daubasulawa na vanua o tu kina. Ena dua na ripote ni website sa cavuti oti mai, e tukuni ni basu e 18 na vale a lala tu. Eratou kila vakacava na le tolu eratou butako ni na sega ni tiko e dua e vale? Eratou raica ena internet eso na itukutuku eratou kila kina na vanua era veitosoyaki kina na itaukeinivale. E sivia na $100,000 (na ilavo ni Merika) na isau ni iyaya eratou butakoca.
Vakasisila eso na ka o rawa ni raica. Eso era sega tu ni kila na madua, na ka kece ga era biuta me saravi. E kaya e dua na goneyalewa o Sarah: “O sureta tiko na leqa ni o vakaraica na ka era biuta eso oni sega ni veikilai. Qori e vaka ga ni o taubale voli ena dua na siti o vulagi kina qai sega tu vei iko na mape. O rawa sara ga ni tini ena dua na vanua o sega ni bau tadra mo butuka.”
Vakalusi gauna. E kaya e dua na goneyalewa o Yolanda: “E rawa ni veivakawelei na nomu sarava na itaba vovou e biu se vakawilika na ka era tukuna eso tale. Koya e ca sara, sa na toka ga e ligamu nomu talevoni mo vuki raica tiko kina na ka vovou e biu.”
E tokona qori e dua tale na itabagone o Samantha, e kaya: “E dodonu meu vakasamataka vinaka na levu ni gauna au vakayagataka ena internet. E vinakati dina mo lewai iko vinaka ke o via biu itaba ena internet.”
Ka o rawa ni cakava
Vakadeitaka mo kua ni raica na ka ca. E kaya na iVolatabu: “Au na sega ni biuta e dua na ka tawayaga e mataqu.”—Same 101:3.
“Keu raica ni sega ni vinaka na itaba se itukutuku era biuta eso ena internet, au na sega ni via raica tale e dua na ka era biuta.”—Steven.
Kua ni veitokani kei ira e duidui na ka era vakabibitaka, o ira qori era rawa ni vakamuai iko cala. E kaya na iVolatabu: “Ni kua ni vakaisini kemuni. Na ilala ca e vakacacana na itovo vinaka.”—1 Korinica 15:33.
“Kua ni veimurimuri, se mo biu itaba nira sa cakava tu e levu. Na biu itaba sara ga va qori o rawa ni raica kina na ka ca, nodra luvawale tu eso, kei na so tale na ka vakasisila.”—Jessica.
Yalana na gauna o vakayagataka ena internet, kei na nomu dau biu itaba. E tukuna na iVolatabu: “Ni qarauna matua na nomuni ilakolako, ni kua ni vakataki ira na lialia, ni vakataki ira ga na vuku, ni vakayagataka vakavinaka na nomuni gauna.”—Efeso 5:15, 16.
“Au sa sega ni dau sarava na ka era biuta eso ‘sa sivia tale na nodra biu itaba.’ Kena ivakaraitaki, e lako i baravi e dua qai biuta e 20 na itaba ni dua tiko ga na qanivivili. E kania e dua na gauna levu na vakaraica tiko na itaba kece ya!”—Rebekah.
Kua ni vakaraitaka ena itaba o biuta ni o nanuma ni o dua na ka. E kaya na dauvola iVolatabu o Paula: “Au tukuna kina vei kemuni me kua ni dua e sivia na ka e nanuma me baleti koya.” (Roma 12:3) Kua ni nanuma nira na taleitaka kece na nomu itokani na kemu itaba o dau biuta se na itaba ni so na ka o cakava.
“Eso sa sega ni cegu nodra tabaki ira ga ra qai biuta ena internet. Ke o noqu itokani, au kila na kemu irairai, sega ni gadrevi mo vuki tabaki iko!”—Allison.